qundao/data-zh-poetry huggingface dataset:
赠张西木二首
作者：吴雯
朝代：清
体裁：五言律诗

倦鸟愁千里，欣逢嘉树阴。晚来望明月，清影在高林。散坐仗杯酒，凉风吹客襟。苏门追往事，遥听凤鸾音。
赠朱悔人学耕东浦
作者：吴雯
朝代：清
体裁：七言律诗

双鸠呼雨又呼晴，东浦何人正饷耕。蟹舍遥连平楚白，柴门俯见下江清。烧畬侵晓驱牛出，饮社连朝荷锸行。莫讶逃名名转盛，耒边终有汉书声。
赠杜蔚门先生
作者：吴雯
朝代：清
体裁：古风

郎君谷口花无数，栖岩寺底竹千亩。幽人来往花竹间，心与白云淡无取。避世即是鹖冠子，忘机还应汉阴叟。虎溪醉客欢把臂，龙藏禁方秘悬肘。读书不厌细如发，作字何妨大同手。将烹赤凤喜鼎温，欲采黄精愁雪厚。药奁紫芝兼丹砂，世事白衣任苍狗。汞叶旋看铅花生，丁女正藉壬公守。嗟余久向鸾鹤群，劳生空作马牛走。长沙近复忧寿命，张仲恐难终孝友。却仗我翁常慰藉，未可志气便衰朽。昨日东郊迓春仗，一夜南园变风柳。青旂犹欣重到眼，花胜宁嫌亦插首。从此相过踏芳草，或可雨留剪新韭。石镜舞鸡对乌几，湖船射鸭拍铜斗。人生适意聊自足，鼷鼠饮河量所受。阿谁能解踏踏歌，为翁一劝薄薄酒。
赠杜蔚门先生
作者：吴雯
朝代：清

郎君谷口花无数，栖岩寺底竹千亩。幽人来往花竹间，心与白云澹无取。避世即是鹖冠子，忘机还应汉阴叟。虎溪醉客欢把臂，龙藏禁方秘悬肘。读书不厌细如发，作字何妨大同手。将烹赤凤喜鼎温，欲采黄精愁雪厚。药奁紫芝兼丹砂，世事白衣任苍狗。汞叶旋看铅花生，丁女正藉壬公守。嗟余久向鸾鹤群，劳生空作马牛走。长沙近复忧寿命，张仲恐难终孝友。却仗我翁常尉藉，未可志气便衰朽。昨日东郊迓春仗，一夜南园变风柳。青旂犹欣重到眼，花胜宁嫌亦插首。从此相过踏芳草，或可雨留剪新韭。石镜舞鸡对乌几，湖船射鸦拍铜斗。人生适意聊自足，鼷鼠饮河量所受。阿谁能解踏踏歌，为翁一劝薄薄酒。
赠武建侯
作者：吴雯
朝代：清
体裁：七言律诗

海风吹雨又吹晴，渐次桐花接坐生。醉后倚阑看点笔，狂来别院试弹筝。沧洲意气朝云上，鄠杜声华昼锦行。好在鸭头潮水绿，不须酒渴忆江清。
赠汤西崖
作者：吴雯
朝代：清
体裁：古风

江梅有鼎实，辛苦高人种。委弃霜露间，不作和羹用。丈夫秉亮节，得失何轻重。且歌田舍酒，暂歇贤臣颂。持此少年自，百鍊始沉痛。秋深石气青，木脱天宇空。披襟仗潇洒，息念罢喧动。历想古贤豪，大半出饥冻。挥弦劝酒醪，渺渺飞鸿送。
赠汪舟次柬豹人
作者：吴雯
朝代：清
体裁：古风

今日汪赣榆，当年桑柳州。同一古性情，不善干王侯。小官就荒甸，海气浮危楼。却有书千卷，造化穷雕锼。朝吟祝其城，暮阅剑水流。黄熊看出没，畎羽闻嘲啾。云物任变幻，烟花杂夷犹。圣代广八纮，岩穴多冥搜。声华久倾动，公府先见收。一朝京洛来，风吹日本裘。回首郁洲山，远抛青玉钩。天帝难骤谒，金门还沉浮。买书过慈仁，聊作松下游。归卧赞公房，萧然何所求。囊米行且尽，笑对双平头。繄我比屋居，小过辄相留。谁人与酒钱，遂能设二卣。焦穫老狂客，高歌方不休。亦复就君饮，谐谚杂伶优。苦云处逆旅，无人弹箜篌。裌衾梦乡县，儿语成温柔。借问杜陵叟，高怀有此不。人生真何常，聚散难预谋。十年最结想，此地纷相投。珍重良匪易，莫惜频劝酬。明春知何如，柳花吹作毬。更化浮萍去，相思空悠悠。
赠汾阳杨司训
作者：吴雯
朝代：清
体裁：七言律诗

汾上春归雁早来，冷泉关外草花开。晴岚故绕官桥柳，迟日全融汉殿槐。异县岂云分苜蓿，愁心翻怪梦台骀。匡时知有天人策，且对华灯覆玉杯。
赠王文心
作者：吴雯
朝代：清

海棠花下燕闲闲，独有高人昼掩关。只许寻诗方一出，春风踏遍玉钩山。
赠章素文
作者：吴雯
朝代：清
体裁：五言律诗

金马浮沈久，燕台会好初。名高终不荐，天意且何如。布袖难为客，松窗悔上书。圣朝多雨露，早晚及樵渔。
赠竹垞二首·其一
作者：吴雯
朝代：清
体裁：古风

三日读君诗，五日见君面。不谒门下省，已出瑶林殿。浮荣何足惜，世事本多变。莫便学班姬，秋风泣纨扇。
赠竹垞二首·其二
作者：吴雯
朝代：清
体裁：古风

曲巷浮埃多，相寻日已昃。感君不得意，犹有好颜色。岂非十年内，得此读书力。握手当路岐，不负昔相识。
赠许紫峰
作者：吴雯
朝代：清
体裁：五言律诗

散发西岩醉，人间许远游。宰官推道业，狎客爱风流。日月消棋局，乾坤任鹿裘。相逢先一笑，吾道本沧洲。
赠谢牧四首
作者：吴雯
朝代：清
体裁：七言绝句

蟠桃曾赐蕊珠宫，五马新看佐郡雄。却羡官厨风味别，金盘先荐荔枝红。
赠谢鹤庵二首·其一
作者：吴雯
朝代：清
体裁：七言绝句

品茶大似陆鸿渐，较水还同刘伯刍。纱帽笼头煎总好，仍须红袖捧瓷瓯。
赠谢鹤庵二首·其二
作者：吴雯
朝代：清
体裁：七言绝句

杨柳东风柔软条，真如十五女儿腰。香山居士风流甚，待选双蛾仔细描。
赠道者
作者：吴雯
朝代：清
体裁：五言律诗

天半挹红霞，沧洲处处家。仙经窥玉笥，小妓遣莲花。渡海长骑鹤，开山或种瓜。青牛新有约，一夜到流沙。
赠陈其年
作者：吴雯
朝代：清
体裁：古风

渔阳桑叶落，寒风遂萧条。美人远自江南来，手持明月簪琼瑶。乘秋理镜发高咏，和以鸣凤秦台箫。倾国倾城谁第一，羡尔荣华艳朝日。从此承恩入蕊宫，宫中行乐何时毕。
赠雪客
作者：吴雯
朝代：清
体裁：七言律诗

冰港东连海气昏，高斋俯仰壮心存。悲歌漫托诗千首，慰劳常烦酒一樽。冰霜岁晚寒犹急，草木春归绿已痕。再向天涯叹鸿爪，玉兰花下有柴门。
赠高澹人舍人
作者：吴雯
朝代：清
体裁：古风

北风动天地，银河五尺冰。仙人紫府居，手携长春藤。却看芙蓉花，才开一千层。麒麟游灵囿，凤凰翔高陵。常有青童来，送以无尽灯。嗟尔抢榆鸟，何如运海鹏。
赠魏闇之
作者：吴雯
朝代：清
体裁：五言律诗

千里俱为客，同看海岳春。说诗狂未减，惊座醉犹神。花信连三月，莺声渐四邻。秋风吹桂子，仍作夺袍人。
赠黄六吉
作者：吴雯
朝代：清
体裁：七言律诗

十年令望叹无双，亲见风流意益降。的有公才比东汉，更开诗�振西江。青春索句王孙草，迟日摊书玉女窗。最感天涯知己在，莫辞沈醉续兰缸。
走笔讯杜又振
作者：吴雯
朝代：清
体裁：五言律诗

上国相逢日，春风蕙草香。不知故园竹，今复几竿长。雪尽娥皇庙，莺飞郑谷庄。閒时拟相过，细话酒垆傍。
越女
作者：吴雯
朝代：清
体裁：五言律诗

憔悴浦中莲，低声问远天。裁衣抛白纻，渍泪掩红绵。蜥蜴盘深字，真珠寄短篇。年年花事近，空立苧萝烟。
过介休郭有道祠见傅公他隶书中郎旧诔叹美不已纪以诗
作者：吴雯
朝代：清
体裁：古风

系马古槐下，槐花石堂偏。谁书有道碑，古法蛟龙缠。其文中郎旧，书亦堪比肩。嗟哉浊堂老，纵横照秋烟。鸿都迹久芜，帷幕留残镌。夏承谁呵护，灵光犹岿然。巍巍九疑颂，托迹于神仙。此碑妙接武，绝响续千年。梁鹄鄙不为，颉籀或后先。我来重叹息，典型欣目前。坐卧欲三日，苦被尘累牵。上马再回首，孤鹏方高骞。
过友人村居二首
作者：吴雯
朝代：清
体裁：五言律诗

地接王官谷，常怀表圣风。林塘能比迹，琴酒况相同。点笔湖光白，捶琴海照红。卜居吾有意，声气石林东。
过大卤访傅青主先生时已移居缅然有怀即书此寄意四首·其一
作者：吴雯
朝代：清
体裁：七言绝句

松庄烟树十年馀，寺路相逢笑下驴。今日重来浑不见，白云深处又移居。
过大卤访傅青主先生时已移居缅然有怀即书此寄意四首·其二
作者：吴雯
朝代：清
体裁：七言绝句

京洛无端迫客尘，也知璎珞是前身。几时得遂东邻约，金粟园中两道人。
过大悲院访世高上人
作者：吴雯
朝代：清
体裁：五言律诗

一鸟下苍烟，当门海日圆。厨香贻笋蕨，港白忆蒲莲。待索环中趣，仍求世外缘。拈花方一笑，刚在早梅边。
过子觐不值云在宫东酒肆二首
作者：吴雯
朝代：清
体裁：五言绝句

行行绿阴下，禽声隔溪水。一片华山云，吹入宫槐里。
过孙向辰书屋
作者：吴雯
朝代：清
体裁：古风

几日不相过，新笋已成竹。竹间两黄鸟，飞绕读书屋。我来北窗下，爱尔诗盈束。何当携素琴，共扫清阴宿。
过岭祠
作者：吴雯
朝代：清

半岭闲云祠树多，野人心事近如何。黄龙酿雨飞岩窟，白鹿衔花过薜萝。石上方抄云子饭，溪边谁和《紫芝歌》。年来空有还丹诀，日遣流光等逝波。
过巢溪
作者：吴雯
朝代：清
体裁：古风

巢溪清见底，白日如摴蒱。水禽各鸣唤，两两机心无。残雪沿溪流，转入汾水隅。天气渐和柔，蒋芽生紫腴。感此时序迁，况复景物殊。古人不可见，对兹心踌躇。
过悔人
作者：吴雯
朝代：清
体裁：古风

长安艰旅食，望门足先敛。惟有就君舍，慷慨屡呼饭。得匪王阳术，获此数丰腆。君家汉之渚，种兰闻九畹。梅花一百树，日日劳望眼。苦被微名累，德辉难一览。不须盟雪霜，且与计饱暖。从此簿领间，日日执手板。方习士行勤，难遂嵇康懒。我有文百轴，零落失编纂。感君意良厚，许与事雕铲。凡此怀抱真，不同世情浅。将无宫商应，气味有潜感。所嗟冰霜时，别绪转难遣。明日海门道，悠悠自凌缅。
过渭南
作者：吴雯
朝代：清
体裁：五言律诗

渭川新雨后，晴照复娟娟。潮落滩声小，霜明树影圆。陇云随薄日，楚雁入高天。秋岸骑驴客，西风自黯然。
过黄处士斋
作者：吴雯
朝代：清
体裁：五言律诗

初识墙东路，乘春踏细泥。梅花香雨早，兰叶惠风低。鸡埘仙翁置，茶经处士题。天涯如此日，莫怨草萋萋。
还中条别鉴文师
作者：吴雯
朝代：清
体裁：五言律诗

屡过斋厨饭，犹分般若经。有机酬钝滞，无诤乐沈冥。潮梦关门白，山迎驿路青。重来应一笑，大海总浮萍。
还山坐向辰竹斋
作者：吴雯
朝代：清
体裁：七言绝句

春草龙池奏赋同，一年奔走日华东。而今始信忘机事，閒坐修篁细雨中。
送六皆还里二首·其一
作者：吴雯
朝代：清
体裁：五言律诗

秋到扰乡梦，惊闻君又归。迎舟花北笑，送客雁南飞。甘橘承筐嫩，鲈鱼入馔肥。无人鉴辛苦，莫下读书帏。
送六皆还里二首·其二
作者：吴雯
朝代：清
体裁：五言律诗

痛饮无多日，相思即岁年。江枫红隔岸，湖草碧连天。自解吟诗句，谁能赠酒钱。梅花三竺路，愁发早春边。
送六皆还里二首寄石袍朱丈时逢其令子公琢都下辄有结邻之约二首·其一
作者：吴雯
朝代：清
体裁：五言律诗

师表遗东国，谁能似彦方。传经崇道德，持世有文章。庭树生兰玉，天书下凤凰。琴声犹髣髴，何日一登堂。
送友
作者：吴雯
朝代：清
体裁：五言律诗

春风旧山好，君行偏此时。尊前言未尽，林外马长嘶。芳草关门道，垂杨令尹祠。江南梅正发，莫惜寄南枝。
送友人滇南省亲
作者：吴雯
朝代：清
体裁：七言律诗

万里腾鶱意气雄，乌衣门阀重江东。兰桡正羡乘风便，春殿犹传奏赋工。青草湖光迎彩笔，点苍山色扑黄骢。芰荷香里趋庭早，会看西南海照红。
送吉咸宁还永乐二首·其一
作者：吴雯
朝代：清
体裁：五言律诗

得失皆何有，春风羡尔归。喜看乡树近，梦怯海潮飞。白发休窥镜，青山合息机。丹台逢玉女，应绾六铢衣。
送吉咸宁还永乐二首·其二
作者：吴雯
朝代：清
体裁：五言律诗

多爱损真宝，长愁妨妙心。早知读损益，终未去云林。之子能同调，考槃方独吟。玉溪吾最恋，重欲事幽寻。
送周星公礼部出守南康四首·其一
作者：吴雯
朝代：清
体裁：五言律诗

万里敷文命，归无翡翠装。一麾辞北阙，十月下南康。问俗匡君侧，狂歌五老傍。彭湖秋正阔，波浪浩茫茫。
送周星公礼部出守南康四首·其二
作者：吴雯
朝代：清
体裁：五言律诗

香炉吾最爱，云气似香烟。太守能清静，高斋对晏眠。更邀徐孺子，同听谷帘泉。好在春明候，骑牛西涧边。
送大凯之官宕渠
作者：吴雯
朝代：清
体裁：古风

嘉陵江上草萋萋，海棠花开云锦迷。使君三月到官去，相送春风随马蹄。十年梦想峨嵋道，汶岭何曾逐登眺。使君今日宕渠行，羡杀山川入妍妙。使君本然清净身，为政能使风俗淳。游宴何妨临篆水，熙恬端可化賨人。使君镇西近梁益，我欲因之慰畴昔。巴马骑过陈寿祠，栈云引到谯周宅。更访仙人谢自然，遗踪灵水涌金泉。驭风亭上还须到，下看齐州九点烟。
送孟千一赴铨
作者：吴雯
朝代：清
体裁：古风

新笋如簪荷如钱，往来醉向山堂眠。山堂主人修静业，爱我亲煮堂下泉。新笋如林荷成盖，主人求官历燕代。林中有竹池成莲，主人不在山堂在。看竹虽谐野客情，酒酣谁惜狂奴态。主人行色太匆匆，堂前酒酌珍珠红。回尊再劝主人饮，明日山堂烟霭中。主人分符作民牧，亦伴行春双白鹿。判牍宁忘一顷莲，折腰应忆千竿竹。我傍汀洲采白蘋，君今圭组已荣身。他时独往山堂下，还酌山泉忆主人。
送宋牧仲先生出使赣州
作者：吴雯
朝代：清
体裁：五言律诗

才子新衔命，离筵且泛杯。舟过章贡水，人在郁孤台。桂子经寒结，姜花浥雨开。春风归雁后，肯寄一枝梅。
送张健一之魏郡三首
作者：吴雯
朝代：清
体裁：五言绝句

颠倒不成眠，残钟天欲曙。何事最关人，闻君濮阳去。
送张无竞还河中婚
作者：吴雯
朝代：清
体裁：五言律诗

并辔宜阳道，欣闻君又还。桥仍清颍水，花尚陆浑山。园客收蚕箔，仙人赠指环。吹箫长夏日，唐韵出人间。
送张确山四首
作者：吴雯
朝代：清
体裁：七言绝句

咸阳芳草及时新，偏向渔阳踏晓尘。只是渭城三叠后，可能忘却卷衣人。
送张翼云之马首兼语续方山之游二首
作者：吴雯
朝代：清
体裁：五言绝句

春雨湿桃花，匹马花中去。若过神福山，为礼翻经处。
送徐健庵先生南归四首·其一
作者：吴雯
朝代：清
体裁：五言律诗

汉代师儒重，耑闻道业尊。为怀先垄切，特拜九重恩。悱恻邀天语，殷勤识里门。白头忠孝在，至性老弥敦。
送徐健庵先生南归四首·其二
作者：吴雯
朝代：清
体裁：五言律诗

晋国午桥日，温公洛社年。暂闻归绿野，终不废丹铅。黄阁情犹待，苍生望总悬。蒲轮看即入，难恋碧山烟。
送方山先生归里营清义公葬事四首
作者：吴雯
朝代：清
体裁：五言律诗

一语即相许，倾心谁似君。千秋感知已，百倍惜离群。拜阙辞青琐，还家扫白云。好看清义墓，秋柏落纷纷。
送景文岩二首·其一
作者：吴雯
朝代：清
体裁：五言律诗

何用诗名大，艰难老病馀。且看三日雪，省问五车书。君复雪中去，谁堪慰索居。春风倘南下，同馔浙江鱼。
送景文岩二首·其二
作者：吴雯
朝代：清
体裁：五言律诗

蚤岁过吴会，苏州又秀州。惊心三十载，发兴欲重游。老爱鸳鸯水，贫贪粳稻秋。文翁新政好，凭语寄东流。
送曾青藜之粤东二首
作者：吴雯
朝代：清
体裁：七言律诗

天边才识少微星，欲别还携双玉瓶。东阁连朝方罢酒，南人从此更传经。春回黎母花前艳，雨过金鳌海外青。珍重家人问消息，平安先报锦帆泾。
送朱汗朱四首·其一
作者：吴雯
朝代：清
体裁：五言律诗

同客海门久，君行二月中。登堂春酒熟，入座杂花红。射雁宣房北，垂纶卫水东。却怜书卷内，沈困几英雄。
送朱汗朱四首·其二
作者：吴雯
朝代：清
体裁：五言律诗

直道悲难合，交情久益真。猜嫌堪一笑，德素自成邻。仓卒无通识，彽徊见古人。临岐翻握手，不觉泪沾巾。
送李分虎
作者：吴雯
朝代：清
体裁：七言绝句

牵牛花开秋气清，千山万山君独行。到家甚觉还家乐，书卷傍边络纬声。
送杨南城出守剑州
作者：吴雯
朝代：清
体裁：七言律诗

安陵消息近如何，拜得新恩慷慨多。远水远山通洱海，春风春雨下牂牁。三更鹅鸭裴中立，万里旌旗马伏波。岂但长卿能谕蜀，天威先靖夜郎戈。
送桐城相国二十四韵
作者：吴雯
朝代：清
体裁：五言排律

调燮归元宰，勋庸纪上贤。立诚通黻座，主敬格皇天。勤恳趋三殿，劻勷计万年。豳风七月古，丹扆六箴传。日月资开霁，乾坤仗斡旋。维星登皞皞，终日尚乾乾。尽瘁真无负，和衷道已全。鞠躬移带孔，揽镜讶华颠。遵渚鸿犹集，翔云凤已鶱。悬车应有礼，生耳敢贻愆。国计丹心系，乡思绿野悬。天阶申虎拜，山色乞龙眠。主圣恩犹渥，臣忠眷自专。翻怜冲腊雪，特许踏春烟。芳草安车稳，春莺旧谷偏。荣光过受广，乐事胜彭佺。玉陛回仙佩，沙堤敞别筵。国尤思柱石，人尽羡神仙。燕许文章大，韦平事业联。鸣珂开竹里，列戟继花砖。黑发仍枚卜，黄扉更后先。参苓惭药笼，桃李附兰櫋。皖水思徒结，灊山梦日连。青门杨柳色，惆怅晓风前。
送汪郡丞之官渭州公子文升侍往二首·其一
作者：吴雯
朝代：清
体裁：五言律诗

受命轻千里，承恩出禁闱。辞燕筝罢鼓，度陇骑如飞。幕府红盐近，军容黑水围。天寒频讲武，大雪满弓衣。
送汪郡丞之官渭州公子文升侍往二首·其二
作者：吴雯
朝代：清
体裁：五言律诗

公子才无敌，诗名世久传。严装书自裹，绝徼檄频宣。花压蜻蜓帽，烽销騕袅鞭。往来关陕北，须到草堂前。
送沈融谷之官来宾
作者：吴雯
朝代：清
体裁：五言律诗

念尔粤西去，愁心牵别筵。远为蛮县宰，谁重帝京篇。岭瘴昏榕树，江潮上蛤田。耽幽阅岩壑，莫让昔人贤。
送涓来先生归江宁五首·其一
作者：吴雯
朝代：清
体裁：五言律诗

夫子久入道，即在簪绂间。康济愿无尽，尘劳思暂閒。杯中建业水，杖底秣陵山。百鸟衔花处，从今日往还。
送涓来先生归江宁五首·其三
作者：吴雯
朝代：清
体裁：五言律诗

燕许文章大，韦平门阀高。乡心违楚水，归计且江皋。拜阙辞龙尾，承家有凤毛。方看庾开府，清绝振波涛。
送涓来先生归江宁五首·其二
作者：吴雯
朝代：清
体裁：五言律诗

句曲茅君隐，栖霞江令居。千秋尊道德，百鍊悟空虚。竟蹑山中屐，閒看江上渔。等閒逢大药，不必是匡庐。
送玉如之蜀四首
作者：吴雯
朝代：清
体裁：五言律诗

之子劳行役，迢遥古益州。城高通白帝，峡急避黄牛。茶向蒙山采，鱼从丙穴求。西风岂摇落，清绝荔枝楼。
送王乃闲之官平都
作者：吴雯
朝代：清
体裁：五言律诗

读书不为政，劳生道亦非。远临巴子国，喜出华山畿。饮涧猿公下，衔花吉了飞。平都旧仙窟，日可对清晖。
送王仲昭归钱塘三首·其一
作者：吴雯
朝代：清
体裁：五言律诗

一夜黄梅雨，南风催别樽。江边移桂楫，湖上掩柴门。酒力贫犹壮，诗名老更尊。平津旧宾客，零落不堪论。
送王仲昭归钱塘三首·其三
作者：吴雯
朝代：清
体裁：五言律诗

同奏长杨赋，清时叹未逢。罢归三殿直，重继五湖踪。买帖花边市，寻僧竹外峰。何年问笺注，特访郑司农。
送王仲昭归钱塘三首·其二
作者：吴雯
朝代：清
体裁：五言律诗

孤山傍水涯，水次见梅花。鹤长仙翁宅，人知处士家。有书留梵乘，无梦到京华。倚仗双松底，前山多夕霞。
送董禹飏时携内往故有末句
作者：吴雯
朝代：清
体裁：五言律诗

爱尔江花阁，新文锦不如。久传繁露学，方奏治安书。且共一尊酒，还迟双鲤鱼。前山如黛色，都拥七香车。
送西木之井陉二首
作者：吴雯
朝代：清
体裁：五言律诗

连日东楼醉，东看海气昏。花枝当笑靥，竹影覆毬门。风急交芦寺，天高下雁村。晴波千万叠，新报减潮痕。
送西溟南归四首·其一
作者：吴雯
朝代：清
体裁：五言律诗

世态悠悠甚，君犹古性情。风前频酌酒，花里再吹笙。入道即无事，忘机何所争。试看希有鸟，原出紫霄行。
送西溟南归四首·其二
作者：吴雯
朝代：清
体裁：五言律诗

渐觉閒名谢，交游喜日疏。为君置杯酒，不醉复何如。驿路谁知已，名山好著书。相寻鉴湖曲，为我馔鲈鱼。
送诸五先还骊城三首·其一
作者：吴雯
朝代：清
体裁：五言律诗

东海移家久，江南入梦多。几惊玄发改，无那壮心何。岁晚悲黄鹄，春归忆绿萝。不须愁往返，处处有行窝。
送诸五先还骊城三首·其三
作者：吴雯
朝代：清
体裁：五言律诗

最慕卢敖隐，君今入杳冥。年华凭野马，世事任浮萍。海入桑田白，山围县郭青。王官遗旧谷，吾亦结茅亭。
送诸五先还骊城三首·其二
作者：吴雯
朝代：清
体裁：五言律诗

有道人争识，相逢酒一杯。精随龙奋迅，閒与鹤徘徊。万事老皆去，百年春又来。到家烟水绿，几处碧桃开。
送贾积石
作者：吴雯
朝代：清
体裁：七言绝句

拌醉天涯日几回，一朝岐路怅衔杯。玉兰花发君应到，新笋生时我亦来。
送赵伸符编修使山右
作者：吴雯
朝代：清
体裁：古风

凉风到庭户，客子方宵征。宵征亦何为，日夕计王程。斜阳见驺驭，高柳迟危旌。遥遥发鸠水，天际方回潆。井陉百战地，残垒鸣飞鼪。关路转崎岖，野潦犹纵横。一日七十渡，石齿何丁丁。大卤古仕国，人文亦峥嵘。君才本清真，为帝张八纮。重赖献纳力，辟门招豪英。酒醴与笙簧，所乐皆国桢。嗟我邀末契，华实无可呈。幸藉少淹留，不与璠玙争。有如明镜前，山精先遁形。知人受上赏，聊慰十年情。
送里人归
作者：吴雯
朝代：清
体裁：五言律诗

中条好山色，君归春雨时。遥看汳河柳，尽湿烟中丝。饮马昆崙水，听莺玄女祠。愁心对芳草，岂但发相思。
送阮翁祭告南海四首
作者：吴雯
朝代：清
体裁：七言绝句

岭气如蒸暖不收，行人都脱木棉裘。阳春一路通南极，直看桃花到广州。
送陈子厚之燕二首
作者：吴雯
朝代：清
体裁：七言绝句

玉溪东畔柳如丝，肠断人间折柳时。寄语春风道珍重，桃花山店梦斑骓。
送陈子文之安邑丞
作者：吴雯
朝代：清
体裁：古风

维瓶处井眉，缠徽不自如。常有瓽櫑患，提掷困泥涂。争似鸱夷幐，滑稽大如壶。亦自称国器，方托于属车。嗟尔陈孟公，洁清胡为乎。长头伟容貌，昂藏八尺馀。高才坐凭几，口占百函书。赠我数尺牍，藏弆等瑶瑜。一朝佐山县，不得纵号呼。羞乞狗监荐，甘受长官驱。我亦放意人，俗间久湛浮。索米向京洛，归梦无时无。谁知中条山，赞府先我趋。岩翠落官舍，桃花明驿厨。努力勿废事，小文难大儒。春明我当来，归访城南隅。已无尚书期，投辖真何拘。看山过茅茨，钓水寻菰蒲。宁知丛莽间，正复多酒徒。尧舜已千钟，流传皆百觚。使君好与饮，持螯帛裹须。倒载入厅事，酩酊双吏扶。解酲鸯浆泉，远汲风苏苏。何用苦束缚，约身如朽株。长短各自裁，官爵难强图。封侯谅有定，岂必皆区区。一笑送君去，方噪城门乌。
送韩维藩入都二首
作者：吴雯
朝代：清
体裁：五言律诗

东风难遽别，车马若为攀。宁恋莺花节，终还鹓鹭班。红倾蒲阪酒，青入蓟门山。但看贤豪客，从来几个閒。
送魏闇之还里二首
作者：吴雯
朝代：清
体裁：七言绝句

濛濛细雨海东头，尚觉寒生日本裘。渐远蓟门见芳草，春风吹过古并州。
送鲁庵之黔西二首
作者：吴雯
朝代：清
体裁：七言律诗

使君持节拥双旌，慷慨今为万里行。眼底江山遵驿路，天边雨雪计王程。瘴花开处賨人候，蛮树交时岛吏迎。最是圣朝威德重，旬宣从此倍声名。
送黄俞邰奔母丧白门三首
作者：吴雯
朝代：清
体裁：五言律诗

微禄亲应喜，其如时命穷。文章千卷拙，雨雪一帆东。山水悲凉外，江花涕泪中。伤心衣线断，忍见旧时缝。
途次偶忆
作者：吴雯
朝代：清
体裁：七言绝句

洗马村东一顷田，王官谷口听飞泉。家人更有鸾台侍，便醉虞乡绢市边。
途次六首·其一
作者：吴雯
朝代：清
体裁：五言律诗

一载金门客，三春玉塞情。倦吟豪士赋，愁听酒人筝。入谷莺无伴，还家雁有程。伤心芳草色，仍傍旧年生。
途次六首·其三
作者：吴雯
朝代：清
体裁：五言律诗

珍重棠村意，风流近亦奇。每联名士饮，不似尚书期。缱绻青山路，将贻白苧词。徐陵吾好友，先受下堂知。
途次六首·其二
作者：吴雯
朝代：清
体裁：五言律诗

岂为苍生出，深邀圣主知。故人携斗酒，歧路感将离。紫阁松千树，青门柳一枝。南山就别业，强饭右丞诗。
途次六首·其四
作者：吴雯
朝代：清
体裁：五言律诗

饘粥真无计，难堪金石歌。贫伤学道晚，痛悔著书多。妻子羞禽向，功名贱伏波。只愁种处士，无奈北堂何。
途次怀归华山觅诸隐居
作者：吴雯
朝代：清
体裁：古风

未遂金庭隐，尝怀石户农。几时结茅屋，日坐青芙蓉。梦歇关门雨，心空岳寺钟。白云最相识，来往宿檐松。
逢王子重吏部京师即回秣陵省觐
作者：吴雯
朝代：清
体裁：七言律诗

藤花官舍日从容，相忆长吟对涧松。七载谁怜花下别，三春还喜寺前逢。新诗远带峨嵋雪，归棹方迎白下钟。为拜山公道珍重，献花岩北待相从。
逢赵秋谷太史三首·其一
作者：吴雯
朝代：清
体裁：七言绝句

大庾梅花发古香，罗浮山下足徜徉。菖蒲九节亲能斸，好驭仙人五色羊。
逢赵秋谷太史三首·其二
作者：吴雯
朝代：清
体裁：七言绝句

广州历罢又苏州，也向真娘墓上游。饶尔广平心似铁，眼波横处易悲秋。
逢韩子用都下时方有婚事遂赠
作者：吴雯
朝代：清
体裁：古风

前年芳草时，游楚戒行李。相候岳阳城，同渡潇湘水。舟移飞鹭上，日暮啼猿起。今春复里门，马上颜色温。更向三巴去，旌旆何翻翻。岂意长安陌，重来对霏屑。尊酣新丰酒，衣带峨嵋雪。聚散真何常，鬓毛日已苍。君适桃李期，方为鸾凤翔。屏间双孔雀，花际两鸳鸯。燕喜对晴昊，差可慰怀抱。而我踏层冰，却望海门道。会有好音来，云中下青鸟。
遥题王咸中石坞山房
作者：吴雯
朝代：清
体裁：古风

积水浮九州，东南益荡潏。人家半洲岛，萝筱互蒙密。具区我旧游，石坞君栖逸。至今尧峰上，犹上尧时日。窗外一湖明，阶前众山出。春风散岩花，细雨溜厓蜜。仙灵每来往，真儒间俦匹。表圣具生圹，维摩得丈室。泉声四回抱，岭势百崒嵂。何日复赢粮，为君访衡泌。
遥题王咸中石坞山房
作者：吴雯
朝代：清

积水浮九州，东南益荡潏。人家半洲岛，萝筱互蒙密。具区我旧游，石坞君栖逸。至今尧峰上，犹上尧时日。窗外一湖明，阶前众山出。春风散岩花，细雨溜崖蜜。仙灵海来往，真儒间俦匹。表圣具生圹，维摩得丈室。泉声四回抱，岭势百崒嵂。何日复籯粮，为君访衡泌。
邯郸歌
作者：吴雯
朝代：清
体裁：五言绝句

暮踏邯郸月，晓踏邯郸尘。邯郸朝复暮，不见邯郸人。
酬赠郭乾为时同客西谷侍御使院
作者：吴雯
朝代：清
体裁：古风

淮海郭公来夏五，使院相逢觞屡举。文章不减徐常侍，腰腹大类庾开府。酒后常时舞鸲鹆，筵前即可赋鹦鹉。开口便能取富贵，立谈早已惊公辅。其如文战久不利，尚尔迟回困环堵。跛驴大笑走南北，行卷沈吟阅寒暑。来年决定夺锦标，一镞三重洞铁鼓。嗟我垂老百无为，图养八口少百亩。衣穿剩有皮骨存，履破难以干将补。不思仙侣追鹓鹭，但析田舍迎猫虎。赖有彭城柱史贤，天涯能念金兰谱。与君同味学士盐，青眼可以计出处。君自青云我白云，虔拜木公谒金母。待尔功成身退时，相寻再与商终古。
里中送韩翌宸
作者：吴雯
朝代：清
体裁：古风

当年扁舟青草湖，寥落江上称穷途。舣舟更傍黄陵庙，把酒长吟兼独笑。烟波风雨浩茫茫，无衣客子垂空囊。鹧鸪声中归不得，踯躅花前神暗伤。伊时中丞开幕府，再拜军门色先沮。岂知延礼出寻常，留我华堂迭宾主。翩翩公子冰玉姿，横槊江头工赋诗。座中更有文章客，李白罗含皆在兹。弹指年光岁复岁，盛衰之际心如醉。岂但客子如转蓬，叹惜繁华已迁易。羡尔公才回不同，步武方追旧鼎钟。官阶不失中郎贵，云朔仍留万石风。可奈繁霜忽又早，鶗鴂一鸣歇芳草。世事还惊掣电飞，人情更讶狂澜倒。昨日新从浦口还，家门却比客中山。雪中鸿爪虽难定，海上鹏云终不閒。昨日腊雪暂相驻，今日春风又复去。槃园梅蕊恼人花，大河杨柳伤心树。更念高情为我留，金昆玉季情绸缪。取欢便可鸲鹆舞，贳酒不待鹔鹴裘。刺促无端道傍别，青丝玉壶转愁结。莺声犹冻谷口云，马蹄已破中条雪。噫吁嘻人生聚散本无凭，但能努力终飞腾。棨戟原是君家物，十年仍可大中丞。
重过故关
作者：吴雯
朝代：清
体裁：七言律诗

关门芳草寺门钟，石磴盘桓感旧踪。白日回看天路远，青山喜似故人逢。楼台傍晓开岩户，雷雨淩晨过涧松。为爱纷纷红蕊乱，翠禽衔下碧芙蓉。
重阳
作者：吴雯
朝代：清
体裁：七言律诗

中条红树重阳节，林下何人醉菊花。海雾昏昏酿作雨，渔灯点点看成霞。多愁且与消书帙，有梦无端搅暮笳。世事东西难自料，高天风急雁行斜。
野渡
作者：吴雯
朝代：清
体裁：五言绝句

野渡添秋水，危桥一线通。临深能自力，终不污泥中。
铜雀妓
作者：吴雯
朝代：清
体裁：古风

铜雀台，漳河岸。歌舞出，彩云散。可怜人，君不见。不见奈君何，漳河扬素波。日暮悲风起，秋声何处多。陵树晚烟织，松槚纷无色。帷幕栖寒阴，君王梦难识。愿将妾私泪，啼作西陵雨。何以至君前，野风为吹去。
镇州荷花·其一
作者：吴雯
朝代：清
体裁：七言绝句

镇州荷花一万柄，鵁鶄鸂鶒相争飞。安得红香最深处，玉箫载满酒船归。
镇州荷花·其二
作者：吴雯
朝代：清
体裁：七言绝句

城南城北皆荷花，正对城门是酒家。下马犹能再斟酌，醉临明镜看吴娃。
长城铺
作者：吴雯
朝代：清
体裁：五言律诗

闻鸡已就道，岱影尚模糊。山拥秦城险，风吹汉月孤。溪深窥豹鼠，涧冷叫鹈鹕。行路何时已，迢遥怅远途。
长安初春感咏四首·其一
作者：吴雯
朝代：清
体裁：七言绝句

十二金门平旦开，纵横玉勒早朝回。笙歌日暮能留客，谁道公孙不爱才。
长安初春感咏四首·其二
作者：吴雯
朝代：清
体裁：七言绝句

槭械霜林少定时，东风吹动隔年枝。白藤书笈青丝马，独有伤心沈亚之。
长安喜遇孙恺士前辈
作者：吴雯
朝代：清
体裁：七言律诗

衮衮才名鹓鹭班，几年江上有馀閒。暂抛紫府花前宴，又看青门雨后山。久别各言魂梦熟，相逢都讶鬓毛斑。难争只有千秋业，不与流光共往还。
閒居示内
作者：吴雯
朝代：清
体裁：七言律诗

十年宦学两无成，且共山南事耦耕。可向田间随冀缺，几曾床下拜樊英。提筐蚕月劳机杼，采药鹿门忘姓名。若使蓬山同有籍，玉箫双引凤凰声。
问橘
作者：吴雯
朝代：清
体裁：古风

北地多寒苦，橘树岂易生。爱此华实好，移植劳我情。昨年霜雪时，结茅覆沟塍。虽然稍凋落，翠碧留根茎。春寒既以过，盛夏必敷荣。其如世缘驱，正月我已行。生理果何如，驰书问柴荆。
闺思词
作者：吴雯
朝代：清
体裁：七言绝句

细雨茸茸杨柳津，当时曾比送行人。纵然不向临邛去，多恐归来已暮春。
闻喜雨后简枫仲
作者：吴雯
朝代：清
体裁：七言律诗

雨后残阳高树间，豆花覆井桔槔閒。凉风徐度溪边寺，宿雾才收郭外山。每惜劳生仍远道，难将大药驻衰颜。相逢且撤河汾席，塔院东头看白鹇。
闻阮亭先生由户部郎中改官侍从二首·其一
作者：吴雯
朝代：清
体裁：七言律诗

琅琊家学本无穷，天挺英姿更不同。事业已闻多际会，文章今始见推崇。宫人尽说元才子，天子频迁戴侍中。入直那教早归院，金莲常撤御筵红。
闻阮亭先生由户部郎中改官侍从二首·其二
作者：吴雯
朝代：清
体裁：七言律诗

频道新除下九天，相过特地一欣然。敢云贤人五百里，的有才名三十年。从此但栖天禄阁，不须更算水衡钱。由来奖士玄晖癖，犹问人间宝剑篇。
阁学李湘北先生有圣代求贤之作传和纷然酒次出以见示余自揆谫劣何能扬扢盛事但自述所遭而已并呈先生四首·其一
作者：吴雯
朝代：清
体裁：七言律诗

径开鼪鼬学邻虚，岩壑朝朝信所如。圣代自多优异诏，微才真愧治安书。观光未敢违先达，作赋还当念遂初。回首旧山冷猿鹤，桃花流水乱春渠。
阁学李湘北先生有圣代求贤之作传和纷然酒次出以见示余自揆谫劣何能扬扢盛事但自述所遭而已并呈先生四首·其三
作者：吴雯
朝代：清
体裁：七言律诗

十年曾著远游冠，辛苦真同蜀道难。颇有文章窥贾谊，实无盐铁比桓宽。金瓯本自无伤缺，玉垒方期早奠安。顿使河清频入颂，君王含笑五云端。
阁学李湘北先生有圣代求贤之作传和纷然酒次出以见示余自揆谫劣何能扬扢盛事但自述所遭而已并呈先生四首·其二
作者：吴雯
朝代：清
体裁：七言律诗

故人清切白云司，爱我阳春郢上词。苦欲上书共徐乐，不教下第叹丘为。阳居久矣忘争席，司马何须更入赀。看取淩云新赋好，几人先到凤凰池。
阁学李湘北先生有圣代求贤之作传和纷然酒次出以见示余自揆谫劣何能扬扢盛事但自述所遭而已并呈先生四首·其四
作者：吴雯
朝代：清
体裁：七言律诗

乡里常随马少游，上公偏有白云求。可能辇下留方朔，先使人间笑许由。草野那知千古事，朝廷自有八纮收。玉杯漫道天人策，牧豕公孙万户侯。
阌乡道中望戾园
作者：吴雯
朝代：清
体裁：七言绝句

思子台前望落晖，泉鸠烟树远微微。伤心落叶哀蝉曲，直到而今恨不归。
阮亭先生得余长沙消息惓然见怀依韵和答
作者：吴雯
朝代：清
体裁：五言律诗

无端衡岳路，辛苦近壶头。书达三千里，人宗第一流。江山迷去雁，天地许归舟。已罢潇湘客，言愁尚欲愁。
阮翁斋啜武夷茶同令弟幔亭五首·其一
作者：吴雯
朝代：清
体裁：七言绝句

幔亭峰下曾孙宴，嫩荚惊雷又几春。解辨莲花香味好，端应曾是此山人。
阮翁斋啜武夷茶同令弟幔亭五首·其二
作者：吴雯
朝代：清
体裁：七言绝句

大称齐鲁小邾莒，更有曲生中逗挠。若待伐毛三洗髓，羊肠车转荡嫖姚。
阳山
作者：吴雯
朝代：清
体裁：古风

落日山风吹，长松乱清影。白云逗残雪，忽见前峰暝。野鸟下寒竹，孤僧汲修绠。聊欲遂幽寻，理策渡西岭。
陈陟斋给谏丛兰双枝合蕊绘图索赋
作者：吴雯
朝代：清
体裁：五言律诗

圣代稀封事，看分阶下泉。低时如带雨，密处似含烟。莫讶三珠树，休惊九品莲。连枝仍共萼，竞爽谢庭前。
陟岭赴潭柘寺作
作者：吴雯
朝代：清
体裁：古风

一岭郁岧峣，横断潭柘路，香光庄严渺何处。奋力登蹑顿忘疲，岂云济胜全无具。忽然涌出青莲花，千峰万峰不知数。人在青莲花里行，僧在青莲花里住。岂知胜地限咫尺，功力未到终难遇。宝阁崔嵬入云表，石龛巀嶪开珠户。雨后争看修竹林，鹤来忽动青松树。珠泉滴沥递空响，鸭脚甘蕉荫行步。斋厨供馔众花集，长廊梵呗神龙护。嗟我劳生慕栖隐，对此真令屏尘虑。安得早谢区中缘，静息西岩发深悟。
除日雨霁晓起即事简赵将军五首
作者：吴雯
朝代：清
体裁：七言绝句

碧桃有意已含紫，榆荚无心迥带烟。取次将窥湘女佩，逡巡全放沈郎钱。
陪五厓先生宿白茅寺七首·其一
作者：吴雯
朝代：清
体裁：五言律诗

盘马入苍翠，平桥林影斜。白茅何代寺，黄叶几人家。石井尚生乳，寒瓜犹带花。晚来添紫气，分得赤城霞。
陪五厓先生宿白茅寺七首·其三
作者：吴雯
朝代：清
体裁：五言律诗

未得山中去，看山且住山。阶前双树老，户外一峰閒。客散但孤坐，花深方闭关。胎禽能警夜，一唳竹林间。
陪五厓先生宿白茅寺七首·其二
作者：吴雯
朝代：清
体裁：五言律诗

夜月下凉露，空明映石根。更教捉坐席，还与集南轩。洞湿龙归峡，风腥虎到门。何曾累机事，终得畅清言。
陪五厓先生宿白茅寺七首·其四
作者：吴雯
朝代：清
体裁：五言律诗

林白四山晓，山中难久留。王程不相待，客路几时休。红树引千骑，朱旗导八驺。转怜猿鹤梦，刹那隔阎浮。
陪佥宪伯登九山寺同姚绥仲孝廉二首·其一
作者：吴雯
朝代：清
体裁：七言律诗

百折崟㟢磴道长，天风万里浩茫茫。已攀绝顶九青髻，回见一泉千绿杨。雨自僧厨归石井，花从樵路散寒香。周遭碧玉屏风叠，谁把匡庐借太行。
陪佥宪伯登九山寺同姚绥仲孝廉二首·其二
作者：吴雯
朝代：清
体裁：七言律诗

矗矗松门傍日开，山前车马漫徘徊。洞中谁贮千秋雪，杖底争喧万壑雷。涧道犹传龙女过，珠幢方见雁王来。三生合受金人偈，忍别翻经百尺台。
集巢云阿二首·其一
作者：吴雯
朝代：清
体裁：五言律诗

倍觉秋光好，凉云拂槛生。当阶松鼠落，绕径竹鸡鸣。酒向邻翁乞，棋看坐客争。莫贪高卧久，花下促题名。
集巢云阿二首·其二
作者：吴雯
朝代：清
体裁：五言律诗

一双青凤凰，摇尾下山堂。正有梧桐树，垂阴十亩长。流云晴卷雪，飞瀑昼生凉。不住岩花落，还为扫石床。
集阮亭先生宅得秉字
作者：吴雯
朝代：清
体裁：古风

冥冥花枝晚，寥寥天宇静。清言喜忘倦，坐失春宵永。风过阶草翻，月动巢鹤醒。兰烟方爇案，麝火恰明鼎。醉堕席上杯，渴忆山中井。京洛去复来，岂曰违夙秉。愿言晤亲串，聊取畅孤迥。劳劳慕石隐，买田不盈顷。空泛洞庭波，积雨愁舴艋。山鬼颇便娟，女萝太幽冷。人生分有定，利钝敢强骋。早闻椎与槌，幽蓟别汝颍。缘随双象马，梦谢头纲饼。物情苍狗态，世事孤鸿影。倘未早识别，无乃昧要领。家门青莲花，岳岳插青冥。吾将扫石坛，坐卧南峰顶。
集青雨山房咏几案二物 其一 小匡庐
作者：吴雯
朝代：清
体裁：古风

九叠玉屏风，渺渺西江上。如何几案间，已具彭蠡赏。犹好近香炉，白云自来往。
集青雨山房咏几案二物 其二 湘竹笔床
作者：吴雯
朝代：清
体裁：古风

参差狎管城，纵横近书史。斑留翡翠痕，洁浣潇湘水。合傍玉台人，且载天随子。
雨中登岳阳楼
作者：吴雯
朝代：清
体裁：古风

白云满南岳，随风来洞庭。波涛仍接连，坐失君山青。却上岳阳楼，愁心晚冥冥。飞仙不可招，残堞盘饥鹰。我生何劳苦，万里如流萍。艰难思往哲，谁能安心形。遥搴野竹绿，俯掇春兰馨。千年花与草，不独怨湘灵。
雨亭王公雪中旋旆喜成二十韵
作者：吴雯
朝代：清
体裁：五言排律

于役晋阳天，归途密霰悬。山中琼作树，河上玉为田。鸟鼠迷空谷，关城冱冷泉。人家增爽垲，樵路失蜿蜒。送腊梅分缬，先春柳破绵。坐来消玉马，行处扑金蝉。拥骑寒侵袂，微吟冻入鞭。歌楼薄酒力，僧舍就茶烟。思欲追梁苑，才应美惠连。汾阳怀帝子，姑射对神仙。黄竹谣宁述，幽兰曲已传。洁清鹇并素，浣濯鹤同鲜。长养资调燮，阴阳免伏愆。风云瞻气象，圭璧契方圆。每伏陶钧力，常叨造化权。本然怀洁白，更取励贞坚。值物宁移性，班形幸自全。袁安谁枉辙，江革尚分毡。徒领风人旨，难酬郢上篇。丰年知有瑞，先报上公前。
霁公次壁刻金释重公韵索和即荅
作者：吴雯
朝代：清
体裁：七言律诗

年华忽忽鬓丝秋，下泽常思马少游。高咏喜闻清似鹤，好山惊见翠如虬。名心难遣千年妄，世事谁为第一流。今日追陪龙象后，髻珠可许付裴休。
青玉案·雪中雁字
作者：吴雯
朝代：清
体裁：词

凌云赋就谁能和。才写出、惊天破。镌刻瑶华随咳唾。纵横姿态，龙跳虎卧。岂止如椽大。长笺拟献灵芝座。又恐虚空遭点涴。脂粉那堪供一抹。仙人飞帛，大书不错。笔阵横空过。
韦左司春游
作者：吴雯
朝代：清
体裁：古风

堤草忽改色，钟山佳气拥。林暗车马喧，江影人家动。才见双屐滑，渐觉锦袍重。散步更迟迟，时花已堪宠。
韩中丞署中喜晤罗宏载北旋赋别三首·其一
作者：吴雯
朝代：清
体裁：五言律诗

十日巴陵道，三春官阁中。干戈残堞在，琴酒故人同。梦失梅千树，愁看蕙一丛。登台犹有赋，飘泊为谁雄。
韩中丞署中喜晤罗宏载北旋赋别三首·其三
作者：吴雯
朝代：清
体裁：五言律诗

听雨围红烛，将离更踏歌。转怜轻去就，还嘱慎风波。白发交情重，黄金意气多。天涯知已在，贫贱竟如何。
韩中丞署中喜晤罗宏载北旋赋别三首·其二
作者：吴雯
朝代：清
体裁：五言律诗

入洛已非计，浮湘宁所亲。江花工笑客，楚女善留人。久识诗无敌，新看画有神。祝融千仞色，落笔羡嶙峋。
韩周京司马招集郑谷山园看牡丹次晨遣力送花报以长句
作者：吴雯
朝代：清
体裁：古风

庐陵醉翁称好事，特撰洛阳牡丹记。著作仍是五史手，君谟书法益精致。如何爱重反诋讪，瘿木比拟失伦类。极美苟与极恶同，大圣阳虎皆偏气。其中惟有释花名，撮要分疏颇详备。丹州延州各有种，粗叶细叶总堪识。九蕊真珠态最殊，倒晕檀心格尤异。再三细读转增感，瞬息繁花有迁易。宰相园池盛桑麦，仆射馲驮香衔辔。品目谁辨军容家，溪山已改龙门寺。中条之麓多水竹，其间卉木亦妍媚。将军旧墅君能守，丞相家风俨不坠。谷雨已过花尚开，爱客移樽花下醉。朝来折枝还赠我，鹿胎莲萼今何愧。却念此花护持好，遂使颜色免憔悴。雨露虽同天地力，剪伐实恐樵牧累。当年此花载本草，风俗何知宜与忌。褒斜道中推为薪，岂料山河表祥瑞。歌咏初见宾客诗，称述久入康乐议。极盛必待开元后，珍卉难强时未至。呜呼万物遭逢无不然，题诗驰谢发长喟。
韩维藩兄偕令弟文尚买荷花数柄招同沈竹西客子张凤举集赏分赋得支字时别客子已十年计共维藩城南饮射时已五年矣
作者：吴雯
朝代：清
体裁：七言律诗

胜客招携继渼陂，荷花恰有两三枝。香来便觉风前好，露重何须水面时。一座尽看人似玉，十年独笑鬓成丝。射堂却忆垂杨郭，画戟犹能中小支。
韩维藩兄招游盘底山园时华林姜公暨迥凡凫庵佩青鼎臣诸君子同集用杜韵四首·其一
作者：吴雯
朝代：清
体裁：五言律诗

九十春仍在，百花争一泉。山光青似髻，云气白于绵。酒借仙人酿，食供宰相钱。登临无不可，掌上看秦川。
韩维藩兄招游盘底山园时华林姜公暨迥凡凫庵佩青鼎臣诸君子同集用杜韵四首·其二
作者：吴雯
朝代：清
体裁：五言律诗

老树何年种，名花此日开。忘机仙苑草，如梦蕊宫梅。雨怪潭蛟舞，风知海鹤来。苍茫凭断石，恋恋古莓苔。
顾梁汾舍人自制竹垆携至都下客争赋之余亦为诗二首兼道别意用原韵
作者：吴雯
朝代：清
体裁：七言律诗

竹炉活火夜犹然，梦绕吴淞水石边。塞上风尘逢旧制，江南榆柳忆新烟。山移明月空猿鹤，洞改桃花几岁年。认取庐山真面目，天涯随处谷帘泉。
颍川宿公㦷先生书屋
作者：吴雯
朝代：清
体裁：五言绝句

北风无停时，声动万竿竹。凄然听已悲，况是他乡宿。
颍浒绝句二首·其一
作者：吴雯
朝代：清
体裁：七言绝句

颍水春时如碧玉，宛转东流颓浅沙。一夜风声在杨柳，朝来吹作郁金芽。
颍浒绝句二首·其二
作者：吴雯
朝代：清
体裁：七言绝句

埽地久同郭有道，转盐初学王伯齐。梦到五更益安稳，两年听惯汝南鸡。
题云林秋山图为查德尹
作者：吴雯
朝代：清

经营惨淡意如何，渺渺秋山远远波。岂但秾华谢桃李，空林黄叶亦无多。
题云林秋山图为查德尹
作者：吴雯
朝代：清
体裁：七言绝句

经营惨淡意如何，渺渺秋山远远波。岂但秾花谢桃李，空林黄叶亦无多。
题似鹤先生画卷三首
作者：吴雯
朝代：清
体裁：七言绝句

图中亭子比休休，瀑布真悬万仞流。往事都成鸿爪雪，只馀墨妙古今留。
题刘鑯龛负剑图册子
作者：吴雯
朝代：清
体裁：古风

文采带利剑，古人称盗竽。刘子岂其然，将转辘轳珠。箨冠斜披日本裘，背负一段青珊瑚。世界不平平心地，心中那有不平事。眼底皆付晋人吷，筵前肯假公孙器。知勇为锋廉为锷，大匠无端代求斲。总然千里不留行，那见龙鸣胜屈蠖。宝鼎温温火候匀，百鍊抟成无价珍。风胡无言欧冶死，从此莲花有化身。渊默匣中生霹雳，负之而趋诚有力。动静须教山鬼惊，行藏那使天魔识。徙倚休嗟行路难，长空珠斗夜阑干。安居始信真无事，多少痴人画影看。
题周林于鸥塘种水图四首·其一
作者：吴雯
朝代：清
体裁：古风

朝耕塘上田，晚启塘上扉。塘中一夜雨，个个菱芡肥。白鸥浑见惯，不肯避人飞。
题周林于鸥塘种水图四首·其三
作者：吴雯
朝代：清
体裁：古风

朝买鱼妾来，暮携鱼子往。策策复堂堂，渐见鱼儿长。中有为龙鱼，一夜风雷上。
题周林于鸥塘种水图四首·其二
作者：吴雯
朝代：清
体裁：古风

朝见藕花鲜，暮见藕花盛。采花兼采藕，出水香逾静。欲问种水人，红尘失名姓。
题周林于鸥塘种水图四首·其四
作者：吴雯
朝代：清
体裁：古风

种水常苦肥，种山常苦饥。买山未必是，买水未必非。盍去丈人峰，来往新妇矶。
题园壁芦雁
作者：吴雯
朝代：清
体裁：七言绝句

斜阳芦荻隐寒烟，接翅汀洲自在眠。只待晓风轻振翮，长鸣依旧傍青天。
题姚玉阶西湖感旧诗后
作者：吴雯
朝代：清
体裁：七言律诗

六桥烟柳拂衣尘，苏小坟前芳草新。宝马香车空有约，风裳水佩总无因。神伤偏在湖边路，情钟方为我辈人。更有谁来作寒食，梨花如雪认前身。
题姜郡丞画扇
作者：吴雯
朝代：清
体裁：古风

久思中条结茅屋，因树为堂映新绿。树杪三叠五叠山，阶下千竿万竿竹。使君骑马山中来，手攀嘉树心徘徊。高情待蹑昆崙顶，天半流霞酌一杯。繄余采山愁日晚，白云深处闻鸡犬。丹灶方觅葛稚川，石髓难逢嵇中散。云间高士才情妍，能于笔底生云烟。梦回白苧城边路，写出绿葭村外田。田际鸣鸠唤春雨，望杏瞻蒲人作苦。行春耑待使君来，江北江南遍歌舞。雉尾莼生薛淀湖，九峰三泖望模糊。却从一幅云林画，兆作文翁善政图。
题孙孝堪渔父小像四首
作者：吴雯
朝代：清
体裁：七言绝句

药灶茶铛对水鸥，萧然身世两无求。钓竿虽设丝纶卷，怕有蜻蜓立上头。
题孟伯人小照
作者：吴雯
朝代：清
体裁：七言律诗

碧山山色正氤氲，山下高松更不群。几次山堂常载酒，每于松径数逢君。栖岩寺里僧同话，郑谷庄前鹤共闻。尤羡文章可华国，白云他日到青云。
题孟氏山堂
作者：吴雯
朝代：清
体裁：五言绝句

弹琴坐风柳，明月临高台。新凉破清晓，一一水花开。
题岭祠
作者：吴雯
朝代：清
体裁：七言律诗

半岭閒云祠树多，野人心事近如何。黄龙酿雨飞岩窟，白鹿衔花过薜萝。石上方抄云子饭，溪边谁和《紫芝歌》。年来空有还丹诀，日遣流光等逝波。
题张振宣行人小照
作者：吴雯
朝代：清
体裁：古风

君家别业招贤里，几次寻山探石髓。檐前每宿太华云，池内常分玉溪水。溪边杨柳何毵毵，水色空明天蔚蓝。閒来把酒溪上坐，鹭羽扇子挥晴岚。更喜青衣能解事，窈窕临风柳边侍。湘裙小蹙玉壶倾，美鬒不动金钗腻。羡君斜倚黄琉璃，满酌天浆对水湄。真珠波溅声喧处，菡萏花开香到时。繄余溪山纵游衍，涧东七听春莺啭。花坞难忘载酒频，竹林犹记题名遍。今日重来东海头，久烦白饭兼青刍。画图琴酒转相感，将无仍是西园游。君方置身在廊庙，翠翘枕畔催朝早。安得依旧风柳前，迟回高卧爬仙爪。
题张杞园浮家泛宅图
作者：吴雯
朝代：清
体裁：古风

海气何茫茫，海风犹浩浩。日上琅琊台，孤霞在云表。常慕羽人都，沧波肆幽讨。尘羁未得去，屡负苍苍岛。之子水仙侣，浮家谢机巧。载书满船头，双鬟更娟好。似恋鳜鱼肥，系缆近芳草。风樯白鹭过，雨舵垂杨扫。何不便飒然，竟访成连道。帆行鼋鼍上，青俯齐鲁小。世外见桃花，千春不知老。
题张辅公别驾浣烟楼二首·其一
作者：吴雯
朝代：清
体裁：五言律诗

信道楼居好，频来说息机。绿杨掠波起，白鸟破烟飞。胜日坐忘曙，弹筝听不归。旧山抛岁月，閒煞钓渔矶。
题张辅公别驾浣烟楼二首·其二
作者：吴雯
朝代：清
体裁：五言律诗

泽畔愁为客，招携兴转多。窗移烟际舫，岸对雨中蓑。花笑三更笛，灯明子夜歌。白鱼何处买，刚道网船过。
题张鲁庵方伯清潭印月图
作者：吴雯
朝代：清
体裁：古风

风潭百顷如倾银，潭上明月如金盆。月华莹澈浸潭底，如琉璃合无纤痕。有人斋心潭上坐，心怜净绿不忍唾。孤情恰与白云閒，万事都如飞鸟过。潭上卉木何纷纷，青藤红萼无冬春。皎皎方看潭上月，兀兀已忘潭上人。潭上月华潭下水，湛然一�空明耳。我心正与水月同，水月与我何彼此。嗟余平生心未降，水中索月增劳攘。岂知已为第二月，标月之指难禁当。先生事事有真契，语默从来少凝滞。即看触处发天机，写向图中已馀事。今日当机惟嗒然，清波瀰瀰月娟娟。等閒莫向潭中觅，一月还教遍万川。
题徐芝仙为笨山舍人绘三大士像
作者：吴雯
朝代：清
体裁：古风

大海多波涛，犹有大海见。日日大海中，波涛近洄漩。此语虽亲切，依然成破绽。性海万法具，寂寞生变幻。山河与大地，由来此中建。帆樯何所用，渗漏即沦陷。达者即安稳，止在能护念。徐生妙笔墨，写此具方便。舍人独神解，酬以三疋绢。息心对应真，不用求彼岸。载瞻三大士，远离生赞叹。嗟余何知识，习深油着面。近始求解脱，如拔骨中箭。随顺蠲町畦，浮沉宁汗漫。苟未绝纤毫，即已成间断。岂假鼋鼍力，莫畏鱼龙难。是法本平等，恐怖自生患。变相画师为，画者色忽变。如此颠倒想，徒然资笑讪。愿共入无馀，乘潮到乡县。
题文伯仁山水卷
作者：吴雯
朝代：清
体裁：古风

最有江南客，能画江南山。江南山色绿于染，人家住在青冥间。溪桥横亘幽人渡，渡口苍苍隔烟树。多少楼台春雨中，山鸟山花自朝暮。古寺朱墙倚石屏，雀离高映锦帆泾。千株松下无人迹，只有风吹九子铃。
题杜少保园时雨中过
作者：吴雯
朝代：清
体裁：七言绝句

暮雨潇潇百一园，上公别业倚云根。千回流水不知处，一径野花开到门。
题梅渊公黄山画册八首为陈子文·其一
作者：吴雯
朝代：清
体裁：五言绝句

懒云横山腰，怒云起山足。千道百道泉，一间两间屋。
题梅渊公黄山画册八首为陈子文·其二
作者：吴雯
朝代：清
体裁：五言绝句

碧玉作屏风，苍苍沉落照。孤亭阻白云，终古无人到。
题楞伽出塞图
作者：吴雯
朝代：清
体裁：古风

出关塞草白，立马心独伤。秋风吹雁影，天际正茫茫。岂念衣裳薄，还惊鬓发苍。金闺千里月，中夜拂流黄。
题汪东山太史南浦送行图
作者：吴雯
朝代：清
体裁：古风

参差江上山，微茫浦中树。落日闭孤城，幽人此中去。去去入京国，高名振帝畿。一随丹凤舞，不逐白鸥飞。芍药号将离，相赠春风里。岂知兆龙头，不肯兆龙尾。秋草岸边绿，春鸿天际斜。乡关多少梦，犹自绕芦花。
题汪东川编脩秋山读书图
作者：吴雯
朝代：清
体裁：七言绝句

金马门前好是閒，暂来云壑听潺湲。他时若访丝纶客，只在山光树影间。
题汪玉轮太史看剑图
作者：吴雯
朝代：清
体裁：古风

神物自可宝，因之生爱惜。何常有不平，而始勤拂拭。造化混洪炉，虚无就形质。晶光稍脱露，已有通天色。彩宁赤土发，铦岂灵膏益。百端销落尽，万古一真实。蛟龙秘精爽，神鬼潜辟易。比之君子心，气应蕤宾铁。
题沈客子林屋山居图·其一
作者：吴雯
朝代：清
体裁：七言绝句

紫茜当年有旧庐，如何又买洞庭居。间名世上喧腾甚，待学琴高控鲤鱼。
题沈客子林屋山居图·其三
作者：吴雯
朝代：清
体裁：七言绝句

黑牛耕熟崦中田，橘税茶租取自然。清酒百壶书万卷，不须更费沈郎钱。
题沈客子林屋山居图·其二
作者：吴雯
朝代：清
体裁：七言绝句

具区三万六千顷，隔断人间事似麻。石室金庭休更觅，此中大好读南华。
题沈汉仪小像三首
作者：吴雯
朝代：清
体裁：七言绝句

绝代风流酒一卮，东阳才调比陈思。邯郸会发天人叹，应见搔头傅粉时。
题沈涧房射鸭图三首
作者：吴雯
朝代：清
体裁：七言绝句

腰腹未作东阳瘦，冻吟岂便东野穷。爱对浪花酌铜斗，不妨料理竹枝弓。
题溪馆
作者：吴雯
朝代：清
体裁：五言律诗

春鸟鸣复飞，春烟满翠微。人家临曲水，斋阁住清晖。樵客晚相语，渔人行未归。溪山诚可乐，方制水田衣。
题王秋史苹二十四泉草堂图
作者：吴雯
朝代：清
体裁：古风

江南陆慧晓，杨柳在池上。此水即醴泉，此木即交让。关西杨太尉，曾傍阿对泉。三公何洁白，四世能名贤。吾子有草堂，二十四泉侧。不祝发祯祥，但祝励明德。
题禹尚基鸿胪卜居图三首
作者：吴雯
朝代：清
体裁：七言绝句

年来百药瘦崚嶒，也似仙儒也似僧。只是鱼虾都爱惜，渔竿休画画红藤。
题莫亚夫先生小像三首
作者：吴雯
朝代：清
体裁：七言绝句

补衮即是仲山甫，浣墨还同王右军。比似当年苏玉局，相随剩有两朝云。
题蜂子蝶花小景画扇
作者：吴雯
朝代：清
体裁：古风

我闻罗浮山，蝴蝶如车轮。麻姑仙人据其背，凌空笑看三春花。又闻神人探道秘，吐饭成蜂等游戏。而今蜂子作花心，花耶蝶耶何同异。画师狡狯太无端，小草红蓝锦作团。司马心情能坐啸，且拂齐纨操猗兰。
题袁士旦小照即以为别
作者：吴雯
朝代：清
体裁：古风

二月来京师，京尘何浩浩。昨日凉风至，只觉还山好。之子云鹤姿，读书穷要�。衣拂敬亭云，酒醒新丰道。匆匆得握手，真快机缘巧。风前倚辘轳，意气切云表。画师复何人，精思入窈窕。能写慷慨胸，玉立傍修筱。恨不携之去，空谷伴清晓。世事阅始深，大道求愈杳。不敢天下先，苦县昔所宝。愿以赠临岐，坚贞永相保。
题赵叟小秋
作者：吴雯
朝代：清
体裁：古风

共城有一士，七十无心想。家依啸台侧，门开百泉上。竹里每醉卧，山中或独往。但携一壶酒，不知屐几两。有时挥五弦，万壑秋涛响。我昔泉上游，久欲就苍莽。买山苦未就，徒然增慨慷。相逢感夙心，且与共偃仰。
题遂閒堂赵松雪画图
作者：吴雯
朝代：清
体裁：古风

忆昔驱车北平道，停车特谒夷齐庙。阶下偃松亦太奇，就地蟠拿助清啸。今日堂中作画看，吴兴妙手写生难。更画柴桑老处士，归来独抚恣盘桓。堂上主人柴桑客，官职不同性情一。归欤久自称卧松，取意何期画中得。我来堂上樽酒同，海涛髣髴闻天风。不须放笔为直干，且看随地蟠苍龙。痛饮看图还一笑，笑问堂中卧松老。鸥波笔墨北平姿，毕竟精神是谁好。卧松捧腹当我前，松画两皆无间然。画松早写真松意，真松还仗画松传。我对画松更长喟，松画非一亦非二。与其蓦直触风雷，何如蠖屈留天地。此道由来应不穷，南华之妙惟环中。君不见修干多裁作梁栋，丹黄反作山中梦。愿君看画更怀真，休伤材大难为用。
题阮翁壬寅诗卷五首·其一
作者：吴雯
朝代：清
体裁：七言绝句

绿杨芳草可怜生，花下题诗野寺行。江北江南烟雨路，伤心重付庾兰成。
题阮翁壬寅诗卷五首·其二
作者：吴雯
朝代：清
体裁：七言绝句

姑射仙人真绝尘，江山依旧墨痕新。此中消息传灯似，自分当为得髓人。
题阮翁画册二首
作者：吴雯
朝代：清
体裁：七言绝句

惨绿深红正满枝，双双蜂子趁花时。更看蝴蝶车轮大，只少麻姑背上骑。
题降龙图
作者：吴雯
朝代：清
体裁：七言绝句

香水无波道味真，谁言龙性实难驯。试看薄暮安禅处，一个钵盂五百身。
题陶庵小像
作者：吴雯
朝代：清
体裁：七言律诗

杨柳春风廿四桥，酒旗歌扇笑相邀。坐中红袖窥双鬓，眼底青山阅六朝。盛事尚追桃叶渡，乡心犹系广陵潮。头颅如许升沈尽，令仆閒情付玉箫。
题黄湄给谏红袖乌丝卷三首·其一
作者：吴雯
朝代：清
体裁：七言绝句

白玉阑干翡翠床，林风吹动绮罗香。黄门搦管妖姬侍，仍是君家宝绘堂。
题黄湄给谏红袖乌丝卷三首·其三
作者：吴雯
朝代：清
体裁：七言绝句

梅花赋就擘长笺，七十鸳鸯画里传。比似扶风真托兴，后堂原未聒彭宣。
题黄湄给谏红袖乌丝卷三首·其二
作者：吴雯
朝代：清
体裁：七言绝句

纤指玲珑楮墨芬，花前来往石榴裙。蕺山扇子谁将去，不解风流是右军。
题黄湄给谏红袖乌丝卷三首右军书法尚矣而十七帖尤属其最世传少有善本西溟姜子独有僧权不全旧拓良为至宝遂题五绝句于帖尾·其一
作者：吴雯
朝代：清
体裁：七言绝句

谁言野鹜与家鸡，自信张芝雁阵齐。续得过江书十纸，神明先伏庾征西。
题黄湄都谏诗卷二首
作者：吴雯
朝代：清
体裁：七言绝句

十九首诗惊碧落，一千年调记烟鬟。少陵无语昌黎醉，只许黄门到华山。
饮丁荷峰参军署斋时同元彦笨山芰梁部山诸子
作者：吴雯
朝代：清
体裁：五言律诗

有道且薄宦，悠然沧海情。宾筵交雨气，官舍傍涛声。天上佳公子，江东老步兵。登楼仍半醉，诗思各纵横。
饮万竹园二首
作者：吴雯
朝代：清
体裁：五言律诗

曲路入山烟，春风二月天。柏根回抱石，竹叶暗通泉。高唱随林鸟，轻身看纸鸢。摘星应未远，杯酒续青莲。
饮孟氏园二首
作者：吴雯
朝代：清
体裁：五言律诗

众峰在林表，宛然宾主同。竹间流水过，花外石阑通。客语鸟声寂，云开山径空。名园兼胜侣，十倍说墙东。
饮巢云阿君子亭
作者：吴雯
朝代：清
体裁：五言律诗

独把一杯酒，酣觞君子亭。假山擘华岳，剩水割沧溟。鸟路回虚岸，鱼床拍浅汀。高吟清兴足，却惹紫虬听。
香泉
作者：吴雯
朝代：清
体裁：古风

乳窟有蝙蝠，千岁化为白。微躯何足恋，生理尚知惜。嗟哉丈夫身，昂藏俨七尺。胡为竞贪冒，天机日狼籍。甚爱必大费，珠玉叹轻掷。十月鹿城道，小憩越阡陌。偶酌泉水香，感慨风生腋。将无无热池，于兹潜远脉。使君具悬解，搆亭著双屐。银瓶汲铅华，石鼎鍊金液。倏忽得要妙，疾如马驰驿。更喜金界近，宝阁镇潮汐。碑古薤倒披，经富莲横积。恨不谢尘累，久住濯精魄。缨组君正烦，饥冻我方迫。题诗留碧玉，洒酒振归翮。一水一切水，浮幢何间隔。大道本无负，交臂岂创获。两两素心存，终古照泉石。
魏惟度留饮即赠
作者：吴雯
朝代：清
体裁：七言律诗

汴柳当门映索居，名山心事近何如。琴樽尚自能留客，风雨何曾厌著书。不少涂泥悲騕袅，并无钟鼓溷爰居。蚊虻鹳雀须臾过，那用临渊羡大鱼。
黄湄先生游太华山遂得结屋地赋赠
作者：吴雯
朝代：清
体裁：古风

车箱谷口云，白照松间路。谁能访叔卿，岩窦一身度。黄门具奇情，振策御风步。万仞入洪濛，理胜境无怖。壑转晦明错，树老丹青误。俯见苍苍原，明河正东注。骤雨忽翻瀑，肘腋蛟螭怒。须臾亘长虹，关陕半呈露。径侧脩竹倒，石迸垂藤护。相逢紫烟客，目击道皆寓。斋房肉芝香，石囷松花聚。卜居志已得，探幽坐成趣。嗟我生劳劳，入世每多惧。梦系毛女坛，身远将军树。日日对晴莲，尘容自生妒。何年便结邻，同住云生处。
黄湄先生游太华山遂得结屋地赋赠
作者：吴雯
朝代：清

车箱谷口云，白照松间路。谁能访叔卿，岩窦一身度。黄门具奇情，振策御风步。万仞入洪蒙，理胜境无怖。壑转晦明错，树老丹青误。俯见苍苍原，明河正东注。骤雨忽翻瀑，肘腋蛟螭怒。须臾亘长虹，关陕半呈露。径侧修竹倒，石迸垂藤护。相逢紫烟客，目击道皆寓。斋房肉芝香，石囷松花聚。卜居志已得，探幽坐成趣。嗟我生劳劳，入世每多惧。梦系毛女坛，身远将军树。日月对晴莲，尘容自生妒。何年便结邻，同住云生处。
秋日村居
作者：吴雯华
朝代：清

自爱投闲纵所之，江村林壑漫栖迟。本无喜愠抽身早，须信英雄种菜宜。逸兴耽于黄菊候，幽情诉与白鸥知。绿杨影里三间屋，羡杀渔人理钓丝。
晚入药谷
作者：吴雯清
朝代：清

清鸾峰下步迟迟，为访幽居足已疲。穿壑板桥惊欲坠，隔林茅屋望犹疑。桃源旧径依津间，药孤楼傍石窥。仅有残僧相对晚，寒潭清啸少人知。
晚入药谷
作者：吴雯清
朝代：清
体裁：七言律诗

清鸾峰下步迟迟，为访幽居足已疲。穿壑板桥惊欲坠，隔林茅屋望犹疑。桃源旧径依津间，药谷孤楼傍石窥。仅有残僧相对晚，寒潭清啸少人知。
东湖
作者：吴雯炯
朝代：清

芳洲一曲水冥冥，揽胜凭虚春眼醒。绕寺烟光分树碧，隔江山色抱城青。花飞细雨云卿圃，草满斜阳孺子亭。时自太平身自放，不烦人识少微星。
吴山寓楼
作者：吴雯炯
朝代：清

松林卧一峰，檐隙窥千嶂。榻冷下方云，寒潮月初上。
白水闸
作者：吴雯炯
朝代：清

小滩大滩船逆上，朝雨暮雨天晴稀。正是水穷云起处，乱山青断白鹇飞。
秋夜鄱湖旅泊
作者：吴雯炯
朝代：清

水声喧枕上，有梦不相亲。披衣坐烟艇，怆然伤心神。客久情自失，天寒日易昏。风涛高过屋，芦荻长于人。渔火浦溆暗，榜歌答舟邻。去去彭蠡潴，忽忽扬子津。太息千里道，飘然一叶身。
草草庐
作者：吴雯炯
朝代：清

草草庐何处，扶疏竹树间。水声川上阁，雨色画中山。盛世惭无补，居停得此间。重赓诗老句，题壁漏痕斑。
雨中送汪半亭归西山
作者：吴雯炯
朝代：清

对酒不成醉，江城雪正飞。可堪时序晚，又送故人归。世路多荆棘，文章老布衣。西山栖隐处，重葺旧松扉。
小云栖石屋
作者：吴震
朝代：清

一碧豁岩罅，仰窥如井深。泉源太古雪，天气四时阴。红日不能到，白云何处寻？偶闻人语聚，满谷答清音。
月夜游孤山
作者：吴震
朝代：清

松顶一声鹤，露华满径流。静闻空翠滴，间与片云留。四面只通水，全山如在舟。明明楼阁夜，有客独寻秋。
寒食次韵
作者：吴霞
朝代：清

两度清明不在家，今朝寒食兴偏赊。东堂旧种双桃树，昨日风前齐作花。
南乡子·秋夜纳凉
作者：吴青莲
朝代：清

独坐擘蛮笺。小院蛩吟雨过天。秋月纤纤秋汉净，迟眠。睡鸭香消袅细烟。悄倚画栏边。素袂临风雅欲仙。人影娟娟花影瘦，堪怜。赢得新凉又一年。
临殁口占
作者：吴静
朝代：清

幼失瞻依长失天，舅亡姑殁嗣无传。一身孤苦弓惊雁，百事艰难浪扑船。此夕黄昏聊自咏，他年青史果谁怜。交亲莫洒别离泪，我是瑶池谪降仙。
同舍弟展拜先陇
作者：吴静
朝代：清

远望松楸已泫然，行行到此泪如泉。牛眠未竟先人志，马鬣还须后嗣贤。且喜孤儿能绩学，可怜弱女不延年。《泷冈阡表》清门事，仗尔他年笔似椽。
葬事毕志哀
作者：吴静
朝代：清

漫道佳城郁郁哉，经营二载手亲栽。当年未尽晨昏养，此日空馀窀穸哀。渺渺音容归碧落，凄凄松柏傍江隈。泉台有路嗟难赴，肠断西风泪满腮。
读资治通鉴
作者：吴静
朝代：清

雕虫小枝诚何用，屈子《离骚》尚未奇。若是杜陵无史笔，姓名亦恐少人知。
雨窗录先夫子遗诗凄然有作
作者：吴静
朝代：清

共识生前吟好句，千秋知己有谁何。无非《秋水》《蒹葭》意，尽是《春江花月》歌。半载病痾吟咏少，三年夫妇唱酬多。小窗录罢频惆怅，暮雨潇潇助泪波。
题扇头画菜
作者：吴静
朝代：清

去年蝗旱今年疫，江北江南并菜容。若果画师真好事，何妨持此赠司农。
虞美人·兰
作者：吴静闺
朝代：清

湘帘水簟秋初捲。人在西风宛。暗香何处拂衣来，行过画栏深处、蝶徘徊。竹溪寒玉曾同倚。雪坞清无暑。一枝和露碧垂垂，恰似楚江寒雨、夜来时。
谒金门·春思
作者：吴静闺
朝代：清

春心老。懒向花衙去考。功夫一半愁中了。睡情殊草草。鸟泣春归咽早。春去如何去讨。啼音说与镜中人，打起相思稿。
挽张之洞联
作者：吴颐
朝代：清
体裁：联

瞻乔岳仅一面缘，为天下苍生，恸亡元老；未盖棺有千秋责，顾域中今日，谁嗣斯人。
过郑村吊觉华庵
作者：吴颐吉
朝代：清

觉华古禅院，代谢成千秋。忆昔少年日，来登云外楼。诗人忽已往，法相安可求。叹息不能去，徘徊上废丘。
邵竹屿过访
作者：吴颐吉
朝代：清

种瓜东陵下，瓜美甘如饴。迢迢碧溪水，乔木影参差。中有读书处，梦寐常见之。楼前花木茂，百本多离奇。阶下秀兰草，春夏何葳蕤。结构念先泽，载培勤灌滋。流连动过客，况忝座中师。世运有代谢，人生感别离。纷纷树间鸟，巢覆无栖枝。展转雉皋下，季女常苦饥。徘徊虞山道，旅人丧斧资。好古犯天忌，飞电逐蛟螭。龙眠写生手，破壁骑金狮。囊空竟羞涩，矫首犹伸眉。欲从季主卜，前路曷可推。江南兵未罢，旋归定何时。
书竹
作者：吴颖芳
朝代：清

心匠亲摹烟雨姿，萧萧数竿临水湄。中有子规呼不得，夺得湘川古魂魄。秋凉曲室烘茶烟，美人对展《离骚》篇，寄赏有情风月夜，一丛疏绿小檐前。
入桐庐港怀张山人
作者：吴颖芳
朝代：清

由水渺何极，扁舟相因依。偶随意所惬，遂与清风期。眳藐岚光晚，夷犹兰楫迟。崖阻若无路，鸟去随所之。孤客拭尘目，遐心摅幽思。沙洲拾芳草，静谷搴紫芝。为耽沃州隐，愿与泥涂辞。夜榔松下月，朝洒矶上丝。流泉寄输委，浮云惜分离。阳光西望昃，叹息方自兹。
即事寄山中故人
作者：吴颖芳
朝代：清

莎排绿镞如绣铜，秋深原野生素空。百年匪遥直鹑鷇，我怀悠悠天地中，落日清红照华发，沈吟坐看孤云没。老松屋顶吹天箫，苦竹篱边侵凉月。白水环城淡若扫，无人行地风吟草。西南古翠一峨天，岑寂幽人卧春老。
和徐伯吹先生寄吴兴友人
作者：吴颖芳
朝代：清

绿发监州册府归，驿程千里寸心违。吴台春暖蠀蛦甲，苕水烟烘翡翠衣。敛翮镇看霄汉碧，引吭谁羡稻粱肥。高人为取垂竿意，净扫苔溪白石矶。
和翟晴江
作者：吴颖芳
朝代：清

林禽下流暮，村外见来烟。晚照侵山郭，秋阴傍渚田。闻蛩先得句，看月不成眠。念子能高枕，区中绝世缘。
和陆端门吴小仙双松
作者：吴颖芳
朝代：清

吴仙落笔皆俊气，浓淡平奇得胸意。召取蓬莱脱角龙，蟠曲张鳞对相戏。拗怒喷薄烟雾青，千山老干无好形。皮毛几伐现真骨，尘垢摆脱通仙灵。茯苓长生化精魄，齐弟夷兄共肥瘠。世遥韦毕未可知，凡手安能论什伯。？背一老蹲若睡，海雏所化或者是。总归元气鸿濛中，太初太素将无同。秋山斤斧无朝莫，令人南忆闽瓯路。赤城雁宕不难求，布袜青鞋远寻去。
和陆端门吴小仙双松
作者：吴颖芳
朝代：清
体裁：古风

吴仙落笔皆俊气，浓淡平奇得胸意。召取蓬莱脱角龙，蟠曲张鳞对相戏。拗怒喷薄烟雾青，千山老干无好形。皮毛几伐现真骨，尘垢摆脱通仙灵。茯苓长生化精魄，齐弟夷兄共肥瘠。世遥韦毕未可知，凡手安能论什伯。�背一老蹲若睡，海雏所化或者是。总归元气鸿濛中，太初太素将无同。秋山斤斧无朝莫，令人南忆闽瓯路。赤城雁宕不难求，布袜青鞋远寻去。
宿山中绝句
作者：吴颖芳
朝代：清

乘月渡溪晚，谷口触烟入。镫明知有人，茅斋隔松叶。烟生杜若洲，水上唱弯橹。钟动到门初，青林洒佳雨。沙平半湖日，回桥草舍低。小篱人聚影，酾酒祝春鸡。传言小山花，蟪蛄声未歇。岩中一夕寒，云衾抱秋月。
宿山中绝句·其一
作者：吴颖芳
朝代：清

乘月渡溪晚，谷口触烟入。镫明知有人，茅斋隔松叶。
宿山中绝句·其三
作者：吴颖芳
朝代：清

沙平半湖日，回桥草舍低。小篱人聚影，酾酒祝春鸡。
宿山中绝句·其二
作者：吴颖芳
朝代：清

烟生杜若洲，水上唱弯橹。钟动到门初，青林洒佳雨。
宿山中绝句·其四
作者：吴颖芳
朝代：清

传言小山花，蟪蛄声未歇。岩中一夕寒，云衾抱秋月。
寄楚公
作者：吴颖芳
朝代：清

江上秋来伴，因游忆约公。翠连天目顶，流尽海门东。鹤步孤无侣，云踪澹人空。蘋洲积幽梦，艇上一丝风。
寄楚公
作者：吴颖芳
朝代：清
体裁：五言律诗

江上秋来伴，因游忆约公。翠连天目顶，流尽海门东。鹤步孤无侣，云踪澹入空。蘋洲积幽梦，艇上一丝风。
寄湖南友人
作者：吴颖芳
朝代：清

使幕淹留久，高怀近若何。秋生汉阳树，凉人洞庭波。林箐猿吟数，湖田雁迹多。书堂佳月色，荒尽绿垂萝。
寄湖南友人
作者：吴颖芳
朝代：清
体裁：五言律诗

使幕淹留久，高怀近若何。秋生汉阳树，凉入洞庭波。林箐猿吟数，湖田雁迹多。书堂佳月色，荒尽绿垂萝。
横泾村舍
作者：吴颖芳
朝代：清

玉杯初罅小池莲，村酒经蚕味可怜。移过林端樯孑孑，碧沙洲外水摇天。
水槛
作者：吴颖芳
朝代：清

对水可终日，望云生遐心。端居玩物化，无闷乐在林。遥帏凉雨歇，坐见西山岑。霁气落虚牖，柔风吹宝琴。因之寄清酌，拥膝沧浪吟。
江上题壁
作者：吴颖芳
朝代：清

昔年银壁草题诗，抑掩新楼出酒旗。郭外烟昏风卷尽，拍天波浪睡渔师。
田园杂诗
作者：吴颖芳
朝代：清

田邻联一心，伐鼛赴私役。负耒趋南畴，挟锸走下泽。计日耦耘耔，互为主与客。白笋供朝餐，紫姜充晚食。良苗仰天功，人事不堕绩。长虑夏秋交，旱苦旬朔剧。桔槔叫饥鸿，禾状有得色。归涂含多欣，缓步濯溪碧。水去桥下鸣，月来树颠白。洗酌坐广庭，满意即为适。自郭以及远，先后治禾稼。向赁下噀田，剪茅筑丙舍。虽迟未违候，迨此人力假。连塍次第举，夙戒赴侯亚。皇天施平均，恩泽悭惰者。旁人嗤我劳，什一利可射。君谋自长策，我计岂中下。
田园杂诗·其一
作者：吴颖芳
朝代：清

田邻联一心，伐鼛赴私役。负耒趋南畴，挟锸走下泽。计日耦耘耔，互为主与客。白笋供朝餐，紫姜充晚食。良苗仰天功，人事不堕绩。长虑夏秋交，旱苦旬朔剧。桔槔叫饥鸿，禾状有得色。归涂含多欣，缓步濯溪碧。水去桥下鸣，月来树颠白。洗酌坐广庭，满意即为适。
田园杂诗·其二
作者：吴颖芳
朝代：清

自郭以及远，先后治禾稼。向赁下噀田，剪茅筑丙舍。虽迟未违候，迨此人力假。连塍次第举，夙戒赴侯亚。皇天施平均，恩泽悭惰者。旁人嗤我劳，什一利可射。君谋自长策，我计岂中下。
由湖堤入赤山路
作者：吴颖芳
朝代：清

醉入青林路几迷，蛮童从挈玉偏提。东风减力飞红缓，夕照悬愁蹙黛低。波浅漉鱼分界竹，雨余盘马惜障泥。此生合向烟霞活，乳洞高层觅翠梯。
石田翁长卷
作者：吴颖芳
朝代：清

笺麻卷素积老屋，中山卯君供不足。翁因兴到墨怒飞，决水驱山置横幅。洞庭微茫三峡险，苍梧云重衡湘掩。静听深竹有猿声，直上长空散鸦点。九州一尘滴笔端，营丘洪谷优劣难。出奇变幻意无尽，妙处归宿臻幽闲。临流结宇柴门现，下入山光波淀淀。石林回转凡几重，小径蛇踪飘似线。百年绢素完无坏，欲购空囊思举债。胸中尘秽洗尽空，饱歠藜羹长看画。
程氏馆听琴送黄海胡子
作者：吴颖芳
朝代：清

南浦别多惟悴深，叩槛忽聆丹凤吟。掌上十指有长短，坐客满堂谁会心。认得缥缃几行字，大匠注眸不相弃。剑芒已露幽壤光，感激临行洒秋泪。客怀醉揽如乱沙，寸心愁谢霜后花。江亭欲雪未成雪，三十六峰寒到家。横蹙吴山截江路，离魂尚恋烟郊树。掷杯起柁日落迟，洒落沙风送愁去。
花桐坞
作者：吴颖芳
朝代：清

云隐黄鹤峰，秋江送潮雨。心结祇树园，霞标壮山宇。释子宿忘形，游息欣有主。花亭暝孤烟，鹿迹散春坞。垂枝翠结络，倾泉珠贯缕。深峪觌高隐，雅性松桂侣。言深冥至道，境静入太古。相偶不能归，偕游物之祖。
萧尺木画竹
作者：吴颖芳
朝代：清

画叉高展秋{衤鹿}{衤敕}，磊落长身一区玉。天风吹我过衡湘，彷佛青岩白沙曲。名手宋文元仲圭，古劲笔力挽与齐。即今画欠铁钩锁，茎驽叶钝俗不医。良朝客满东轩外，起立如墙开眼界。梢长便欲破屋椽，室小檐低不容挂。枝枝叶叶竹意中，无枝叶处皆清风。汤瓶火急作蟹语，瞪视大幛空复空。细思似有百怪助，妙在无意非人工。南溪上品潇湘种，愁绝烟林什伯丛。
萧尺木画竹
作者：吴颖芳
朝代：清
体裁：古风

画叉高展秋■■，磊落长身一区玉。天风吹我过衡湘，彷佛青岩白沙曲。名手宋文元仲圭，古劲笔力挽与齐。即今画欠铁钩锁，茎驽叶钝俗不医。良朝客满东轩外，起立如墙开眼界。梢长便欲破屋椽，室小檐低不容挂。枝枝叶叶竹意中，无枝叶处皆清风。汤瓶火急作蟹语，瞪视大幛空复空。细思似有百怪助，妙在无意非人工。南溪上品潇湘种，愁绝烟林什伯丛。
西园梅花下得句
作者：吴颖芳
朝代：清

一鸟唱晴色，西园花乱开。诗成向天笑，酒熟无人来。挂帽紫筠竹，横琴白石台。胸中千古意，写作松风哀。
过西川书堂
作者：吴颖芳
朝代：清

水玉清谈胜一时，梓花兰草忆佳期。矮窗掩尽西池晚，残月依依上竹枝。
送客往西江理别业
作者：吴颖芳
朝代：清

行李趋南服，江流送北船。白蘋彭蠡泽，春稻楚人田。家计鱼登课，山书竹有年。悬知乡国梦，长在晚鸿先。
雨中湖楼送客
作者：吴颖芳
朝代：清

三丈旗竿曳红尾，游丝网春留客子。碧树交窗浸碧阴，凉雨斯斯叶头驶。浥湿柳花波浪肥，亭角光窜银丝飞。高楼有酒不能醉，可惜粟留金画衣。嬉风席展洲蘋上，迎船绿簸漫天浪。客情忽缅谢公游，五两东随钓溟涨。
题壁
作者：吴颖芳
朝代：清

贮酒西风破冷初，澫花闲馆鲙鲈鱼。年年襦夹装新絮，一盏秋镫夜读书。
同顾寸田游小泉山
作者：吴颢
朝代：清

玉田有山曰小泉，泉鸣石罅流涓涓。寻幽那惜双足茧，约客携酒登山颠。石笋玲珑竞奇秀，水花觱沸争洄漩。枕流便倚苔磴卧，烹茗欲借云腴煎。朅来五载住河朔，巾车日苦风沙扑。何当眼底见清流，为我半生洗尘浊。主人爱客呼醽醁，落日衔山欢不足。醉中枨触旧名心，三十男儿还刺促。
婺源溪行
作者：吴颢
朝代：清

沿山一棹婺溪行，山色苍苍溪水清。拟到黄州说风景，小茅篷底浪花声。
春游
作者：吴颢
朝代：清

轻风吹暖试单衣，花引游人入翠微。石路曲盘溪水绿，春虫无数马头飞。
梁山早发
作者：吴颢
朝代：清

万山绝顶白云端，上有行人度晓寒。他日东归到平地，记将辛苦画来看。
东瀛客次
作者：吴鲁
朝代：清

邮亭接淅去滇中，又送江流入海东。璀璨园林留法物，喧豗朝市杂欧风。壮游万里经圆峤，听讲诸生笑老翁。纵览瀛寰新气象，神山初日正曈曈。
和赞虞中丞闱中即事韵
作者：吴鲁
朝代：清

人情阅历岁华深，卅载京尘宦海沉。翻白愧遭当道眼，惊秋又动故园心。身羁老骥闲中枥，响閟焦桐爨下音。齧足入舟翻自悔，将归琴理个中寻。
寿刘缉唐孝廉六十
作者：吴鲁
朝代：清

纵衡健笔挟江涛，评骘艺林眼力高。雅量共推黄叔度，佳章自写薛阳陶。远游名胜斯称福，遍阅雄文亦足豪。一到蓬莱摛彩笔，神山初日照金鳌。论文樽酒兴初酣，旧事经过娓娓谈。寿望耆龄欣锡九，辰逢佳节近重三。裁诗老境心逾细，说士频年口更甘。一部笙簧新谱曲，莺声二月忆江南。
寿刘缉唐孝廉六十·其一
作者：吴鲁
朝代：清
体裁：七言律诗

纵衡健笔挟江涛，评骘艺林眼力高。雅量共推黄叔度，佳章自写薛阳陶。远游名胜斯称福，遍阅雄文亦足豪。一到蓬莱摛彩笔，神山初日照金鳌。
寿刘缉唐孝廉六十·其二
作者：吴鲁
朝代：清
体裁：七言律诗

论文樽酒兴初酣，旧事经过娓娓谈。寿望耆龄欣锡九，辰逢佳节近重三。裁诗老境心逾细，说士频年口更甘。一部笙簧新谱曲，莺声二月忆江南。
寿某星使
作者：吴鲁
朝代：清

整军首运帷幄谋，煌煌真诰褒壮猷。新政权舆播湘楚，嘉声宪走盈亚欧。寿届黍秩杖于国，算绵八千岁为秋。上方瑰宝西方佛，眷念元老天贶优。
挽张之洞联
作者：吴鲁
朝代：清
体裁：联

封疆坐镇，军国平章，四十年殚虑竭忠，易名近符左恪靖；华盖论思，承明著作，五千卷撑肠拄腹，遗集上继王文成。
挽曾国荃联
作者：吴鸿恩
朝代：清
体裁：联

骏业著江南，与吾师共佐中兴，弟后兄先，重见鞠躬尽瘁；鸿嗷拯山右，俾全晋感同再造，家尸户祝，定当没世不忘。
重九龙岩登高
作者：吴鸿恩
朝代：清

才报兰秋又菊秋，重阳重到藿川游。亭高风急鸣蝉翼，岩古云生傍马头。祭野弥增霜露感，催租漫作稻粱谋。故乡山好难为别，人去还因桂树留。
漫兴
作者：吴鸿璧
朝代：清

十亩桑阴退灌园，高情萧淡薄华轩。闲评花史消长昼，细剪松毛覆断垣。白眼漫言同阮籍，赤须曾不似刘琨。黄金用尽空羞涩，肯学儿曹倚市门。
入都喜晤诸同人小集絮影轩分赋
作者：吴麟
朝代：清
体裁：七言律诗

芳草残阳百里程，到来顿觉岁时更。敢言陶令还归社，笑说庞公又入城。小阁风花新意致，故人旗鼓旧纵横。酒阑惆怅瞻明月，落絮窗前雨乍晴。
和宋秀才咏折花
作者：吴麟
朝代：清

今朝蝴蝶多，南园花发遍。佳人竞攀折，新妆何婉娈。叶低防罥钗，枝高羞露钏。宁辞纤指劳，但恐墙东见。
哭汪三韩
作者：吴麟
朝代：清

送我南游日，传杯颇尽欢。那知成永别，犹记劝加餐。落木秋城暗，归舟暮雨寒。依稀追饯处，到眼剧悲酸。
展园次兄遗札
作者：吴麟
朝代：清

草绿池塘梦已残，西堂无复共盘桓。空馀怀袖三年字，零落银钩忍泪看。
怀吴野人先生
作者：吴麟
朝代：清

伯鸾居庑下，元亮老篱边。隐矣吴夫子，高风齐二贤。赁舂常作客，采菊始归田。想见行吟处，溪流绕数椽。
悼亡姬成去艳
作者：吴麟
朝代：清

春归无复见峨眉，漠漠流尘昼掩帷。斗草尚怜扶病日，看花长记返魂时。香消翠袖笼犹在，影暗红窗镜未移。从此针楼愁独上，去年同制《鹊桥》诗。
戊申除夕
作者：吴麟
朝代：清
体裁：五言律诗

守岁京华夜，惊心历十年。一镫青似昔，双鬓白于前。涂抹负佳日，飞腾谢旧缘。修名叹迟暮，前路复茫然。
旧游
作者：吴麟
朝代：清

旧游最忆三茅峰，往来采药多仙踪。菖蒲潭上花紫茸，勾漏井内丹砂红。朱颜好驻不肯驻，是时只贪山水趣。谁知一别年向衰，几日浮生悔虚度。逝将重访炼金人，昨梦华阳洞中去。
送夏钟归闽中
作者：吴麟
朝代：清
体裁：七言律诗

重来京国几经春，仍是翛然云水滨。卞氏璞完无用泣，嵇生龙老更难驯。潮声到耳惊乡梦，海味登盘忆故人。衰旧共怜今日会，将离对酒泪沾巾。
送陈射文出关省亲
作者：吴麟
朝代：清

北望云山气早秋，烦将一语慰边愁。时清屡见生还客，会有恩波到白头。
酬朱穆公天台见怀四韵
作者：吴麟
朝代：清

远愧遗荣客，深居桐柏山。有时驾鸾鹤，游戏九峰间。见我题名处，岩花几度斑。因风发高唱，千里慰离颜。
阿玉
作者：吴麟
朝代：清

阿玉殊堪忆，春来见面稀。去年方解语，临别一牵衣。卤井黄沙路，潮滩白板扉。昨逢邻曲道，日日望予归。
雨
作者：吴麟
朝代：清
体裁：古风

海气东南来，初望若积雾。浙近色转白，濛濛势散布。次第失峰峦，微茫认林树。村南万顷田，不辨沟塍处。廉纤方浥尘，已听檐溜注。隐几坐空窗，澄怀拟禅悟。静课趁清宵，一卷《水经注》。
初度日酬友
作者：吴麟士
朝代：清
体裁：七言律诗

场圃初登及小春，一年虚过又尝新。从游每负常因病，知已难留始觉贫。岐路马牛风各别，羁栖鱼鸟日相亲。檐前短影无多在，白发萧萧懒向人。
游长墙山
作者：吴麟士
朝代：清
体裁：古风

孟冬天日佳，携筇事閒阅。南山遮我前，苍翠如可掇。春峦多秾姿，寒厓更修洁。僧寮旧所憩，信足任登涉。纵观大海涛，幽愤寄一泄。野菊覆澄潭，掬手漱芳冽。我友甘沉冥，情欢在曲蘖。扫石代班荆，举杯承落叶。醉舞影傞傞，拂袖乱黄蝶。昔闻红树村，访近靡遗孑。缅怀多感慨，先后复同辙。归途勿踌躇，落日衔山缺。
秋夕二首·其一
作者：吴麟士
朝代：清
体裁：七言绝句

凉风此夕爽生襟，病骨惊秋渐不禁。好似辞梁欲归燕，穿花唼蕊已无心。
秋夕二首·其二
作者：吴麟士
朝代：清
体裁：七言绝句

最爱秋来月色清，良宵閒坐每三更。而今老病惟便卧，却怪床前故故明。
长相思·题美人斜倚薰笼图
作者：吴麟珠
朝代：清

镜慵窥。枕慵欹。正是香温锦幄时。含颦如有思。夜何其，漏频移。冷暖年来只自知。不眠犹待谁。
咏隐仙堂
作者：吴鼎弦
朝代：清

曲曲寻幽境，依依到佛堂。鸟啼为唤客，花笑可飞觞。楼纳全城景，龛仍七宝装。此中堪避暑，何羡午桥庄。
将赴石君之招汪二履成有诗赠别次韵奉酬
作者：吴鼐
朝代：清
体裁：七言律诗

一牍诸侯已遍干，师门深幸恤微单。上公莲幕甄材广，下客蓬心效实难。清燕未陪飞盖盛，故园小别落英寒。托身有所当谋道，名论唐贤本不刊。
过东阿吊陈思王
作者：吴鼐
朝代：清
体裁：七言律诗

鱼山寂寂暮云昏，千古才人此备墦。遗枕当时宁有梦，燃萁何苦太无恩。风骚眷属传词赋，家国危疑在弟昆。太息亲贤求自试，菰芦旦暮压轮辕。
代作室内楹联
作者：吴鼒
朝代：清
体裁：联

上相教除名士气；至尊亲许读书人。
仲冬南还再过童初吟馆次韵
作者：吴鼒
朝代：清

寒翠堆檐树可因，高斋一到一番新。林收灏气雪加肃，菊断晚香梅导春。识客奴厮皆旧雨，归田面目有微尘。奇书互换犹能读，他日名山待故人。
太白楼联
作者：吴鼒
朝代：清
体裁：联

谢宣城何如人，只凭江上五言诗，要先生低首；韩荆州差解事，肯让阶前盈尺地，容国士扬眉。
居室联
作者：吴鼒
朝代：清
体裁：联

金简玉册自上古；青山白云同素心。
巴园联
作者：吴鼒
朝代：清
体裁：联

花节过丁香，喜我至刚逢谷雨；名园依丙舍，愿君家看到仍云。
挽吴锡麟联
作者：吴鼒
朝代：清
体裁：联

仕隐追随，颓景相怜如一日；师生骨肉，名山可许附千秋。
挽李鼎元联
作者：吴鼒
朝代：清
体裁：联

百金囊尽扬州死；万里魂归蜀道难。
朴园牡丹厅联
作者：吴鼒
朝代：清
体裁：联

花候过丁香，喜我至刚逢谷雨；仙根依丙舍，祝君家看到仍云。
游郑邸山林
作者：吴鼒
朝代：清

初识名园路，秋光导我行。亭虚含石气，径邃远车声。花竹欢相得，江湖兴忽生。流泉何处发，喷瀑已纵横。蹑级垂清斋，高楼三面开。竹阴先客到，山色兴诗来。挂壁惊云物，临池想笔才。青霄肯将去，斜日更徘徊。客说盘山胜，相邀蜡屐行。胸中千仞在，眼底万端轻。好景吾生负，秋容此地清。他时丘壑置，有梦与将迎。
游郑邸山林·其一
作者：吴鼒
朝代：清

初识名园路，秋光导我行。亭虚含石气，径邃远车声。花竹欢相得，江湖兴忽生。流泉何处发，喷瀑已纵横。
游郑邸山林·其三
作者：吴鼒
朝代：清

惬意朝参懒，追欢势分忘。剧谈逢酒热，礼射称弓良。坐可苔痕湿，行知菊信凉。无人讥落帽，坐上许清狂。
游郑邸山林·其二
作者：吴鼒
朝代：清

蹑级垂清斋，高楼三面开。竹阴先客到，山色兴诗来。挂壁惊云物，临池想笔才。青霄肯将去，斜日更徘徊。
游郑邸山林·其四
作者：吴鼒
朝代：清

客说盘山胜，相邀蜡屐行。胸中千仞在，眼底万端轻。好景吾生负，秋容此地清。他时丘壑置，有梦与将迎。
甲子秋中过祁阳与谭大尹筤圃同年订浯溪之游今来不值作诗寄怀
作者：吴鼒
朝代：清

忆我初过君，趋公罢寻幽。君为夸浯溪，邀我重来游。川途谢炎景，毕役已深秋。礼佛登湘山，买棹乘湘流。风雨靳奇趣，六日及永州。兰桡又百里，夹岸径未搜。诘旦笑口开，冷翠窗间浮。舣船陟层坂，石梁通蟠蟉。仰视不见顶，坠石欲打头。中读中兴碑，卒篇风飕飕。作者与书者，其人名山侔。匪独文字雄，忠孝沧桑留。颂始励图终，镌之告用休。山林廑庙谟，两公非巢由。行登亭与台，高旷不可收。九嶷何茫茫，俾我思悠悠。遥知两公心，升高增百忧。君门隔浮云，西望穷双眸。昨来犯余暑，兹行及深秋。既感日月徂，复此山川悠。王事昔方殷，归程今稍留。湿雾晻远峦，回风偎近洲。遂沿层磴折，直挹孤顶修。漫叟旧台上，古今如在眸。微雨不能霿，况濯湘江流。惟有九嶷山，惝恍不可收。似我素心人，有约阻未酬。飞鸿亦何为，云中声不休。此地逾衡阳，得无远道万。感物劳我思，独往转夷犹。下山读丰碑，作者久山丘。忠孝耿余慕，匪贵林壑幽。寄言崇令名，伐柯则可求。
甲子秋中过祁阳与谭大尹筤圃同年订浯溪之游今来不值作诗寄怀·其一
作者：吴鼒
朝代：清

忆我初过君，趋公罢寻幽。君为夸浯溪，邀我重来游。川途谢炎景，毕役已深秋。礼佛登湘山，买棹乘湘流。风雨靳奇趣，六日及永州。兰桡又百里，夹岸径未搜。诘旦笑口开，冷翠窗间浮。舣船陟层坂，石梁通蟠蟉。仰视不见顶，坠石欲打头。中读中兴碑，卒篇风飕飕。作者与书者，其人名山侔。匪独文字雄，忠孝沧桑留。颂始励图终，镌之告用休。山林廑庙谟，两公非巢由。行登亭与台，高旷不可收。九嶷何茫茫，俾我思悠悠。遥知两公心，升高增百忧。君门隔浮云，西望穷双眸。
甲子秋中过祁阳与谭大尹筤圃同年订浯溪之游今来不值作诗寄怀·其二
作者：吴鼒
朝代：清

昨来犯余暑，兹行及深秋。既感日月徂，复此山川悠。王事昔方殷，归程今稍留。湿雾晻远峦，回风偎近洲。遂沿层磴折，直挹孤顶修。漫叟旧台上，古今如在眸。微雨不能霿，况濯湘江流。惟有九嶷山，惝恍不可收。似我素心人，有约阻未酬。飞鸿亦何为，云中声不休。此地逾衡阳，得无远道万。感物劳我思，独往转夷犹。下山读丰碑，作者久山丘。忠孝耿余慕，匪贵林壑幽。寄言崇令名，伐柯则可求。
贺刘墉母90寿联
作者：吴鼒
朝代：清
体裁：联

夫作宰相，子作宰相，伫见文孙成宰相，古今一品太夫人，能有几个；天许长生，帝许长生，更闻多士祝长生，富贵百年曰寿考，请增十龄。
题友人别业联
作者：吴鼒
朝代：清
体裁：联

渌水漾丁帘，增我辈闲中风致；名园依丙舍，祝君家看到云仍。
题宾谷先生赏雨茅屋图
作者：吴鼒
朝代：清

仕隐事不同，丘壑心自远。芳尘践已旷，故阴别未损。高馆抗遥扉，虚亭纳近巘。密石拒奔辙，鸣泉赴平阪。羁禽倦屡栖，野鹤饥自饭。修竹迎夏长，落花感春晚。但见微雨生，如逢去子返。林合风徐通，云低山半偃。衔杯悦寂寥，陈诗展诚恳。川途阻洄溯，丹青慰偃蹇。幽赏谁与言，尚友有嵇阮。
七星岩联
作者：吴鼒百龄
朝代：清
体裁：联

地有七星邻北斗；人如二客伴东坡。
镇江府署厅事联
作者：吴鼒郭香生
朝代：清
体裁：联

山色壮金银，惟以不贪为宝；江流环铁石，居然众志成城。
江城子·绳圃兄旧居
作者：吴龙岗
朝代：清

竹篱花径小山幽。碧云浮。淡烟收。犹记当年、歌喉每临流。芳草无心随处绿，人去也，恨悠悠。飞来粉蝶弄春柔。漫凝眸。上心头。惆怅今番、不似旧时游。人世茫茫浑是梦，聊一枕，学庄周。
意难忘·寄荅伯行居士
作者：呆翁和尚
朝代：清
体裁：词

品行文章。在今时希有，若个低昂。箪瓢同玉润，几砚共川光。三径曲、一池方。真寝食难忘。纵万里、山云海月，如共徜徉。算来相得无双。自少年至老，冰檗同尝。逃禅酒力少，入市笑声长。渔家傲、别宫商。写尽始终肠。不以我、人微道薄，雁足传将。
水龙吟·自玉居士见和复次韵
作者：呆翁和尚
朝代：清
体裁：词

倒倾三峡词源，锦标信入真儒手。纵横珠玉，陆离光怪，出奇翻旧。世外陈人，林閒废黾，争当推首。羡文章大块，逢源左右，拈来便无可否。尽喜坐花醉月，孰逃禅、转头悄昼。空雷阳焰，尘埃野马，看他奔走。葵藿琼瑶，林泉丝竹，清歌且酒。谪仙人、别有天真兴味，胜蓬莱寿。
水龙吟·闰端午怀旧，复用前韵
作者：呆翁和尚
朝代：清
体裁：词

前年西子湖心，龙舟竞斗争先手。也寻短棹，笙歌丛里，欢同亲旧。鼓似奔雷，人如簇锦，齐齐翘首。想今年两度，包金切玉，希有事胜前否？凤鹤惊传毛竖，道钱塘、未分昏昼。六桥碧树，两峰紫翠，风光都走。避地淮南，淹留江北，忧心如酒。叹先人、墓木凄凉兵火，若何能寿。
百字令·寄怀楚中诸子
作者：呆翁和尚
朝代：清
体裁：词

柴林瓦枕，竹閒铺、一室虚无长物。滋味回唇真似腊，万事转头一抹。廿载风尘，半生跋涉，赢得头如雪。从头细数，等閒难遇豪杰。呼儿坼火煎茶，檐前窗外，静听松声发。堪叹别离诸好友，南岳匡庐隔绝。解带祝融，支筇五老，踏断千崖发。暮年何日，洞庭再醉秋月。
百字令·赋千叶水仙
作者：呆翁和尚
朝代：清
体裁：词

玉台金盏，争似他、俨若莲花千叶。真个蓬莱弱水客，道骨仙风相接。翠带春烟，丰容秋月，欲语分明歇。撩人冷艳，小窗苦雨时节。谩说淡扫娥眉，清风姑射，透体肤如雪。照水盈盈韵静悄，时喷暗香不绝。一片寒沙，几拳怪石，独立休悽切。梅花常伴，李桃莫与交涉。
菩萨蛮·寄通州远堂宏书记
作者：呆翁和尚
朝代：清
体裁：词

蝉声满叶驱残暑。悠然兴趣何人语。石乳煮来香。苑堂粗葛凉。閒书三两卷。秪可遮双眼。扶杖到溪头。且看碧树秋。
三十自寿联
作者：周三燮
朝代：清
体裁：联

家累催人儿女大；名场责我友朋多。
挽吴锡麟联
作者：周三燮
朝代：清
体裁：联

湖山气并文章秀；天地恩容出处宽。
挽曾国藩联
作者：周世澄
朝代：清
体裁：联

功在社稷，泽在生民，尽瘁历三朝，四海蒙庥，岂独棠荫遍南国；欢其娱乐，恤其陵夷，敦交延两世，十年饱德，从今葛帔泣西华。
挽曾国荃联
作者：周中佐
朝代：清
体裁：联

秉节驻大江南北，功高诸将，德媲难兄，千古极哀荣，坠泪怆怀羊叔子；追随历三晋云山，谊笃世交，才遴末吏，天下同忧乐，倾心愿学范希文。
一剪梅·春水和李宾石
作者：周之琦
朝代：清

一镜烟痕望里收。咫尺回桥，绿软香柔。有人扶上木兰舟。载了春心，荡了春愁。冶叶传情恨未休。照影婵娟，那处妆楼。小红栏外是西洲，今日东风，明日东流。
一枝春
作者：周之琦
朝代：清

珂里新晴，试清游、过却愔愔坊陌。欢期暗数，艳景易成陈迹。旗亭唤酒，倩评跋、好春颜色。吟遍了，紫曲尘香，惟是燕莺曾识。幽兰素芬堪摘。怕东风、认作寻常标格。琴心倦倚，梦里水波空碧。何人寄语，但花外玉箫知得。重看取、小字银钩，冷绡翠拭。
一枝春·白芍药
作者：周之琦
朝代：清

婪尾杯深，殿群芳付与，伶俜花影。娇姿澹扫，不许绮罗人并。蔷薇卧晚，记曾共、曲栏闲凭。空自把、情泪偷含，梦入琐窗烟冷。湔群素波低映。渐韶华过却，将离折赠。东风倦眼，到得粉融酥凝。浓春未了，问谁见、玉奴妆靓。还更怕、残月扬州，杜鹃唤醒。
一萼红·衎石同年赠杏花二枝，媵以妙词，依调赋谢
作者：周之琦
朝代：清

浣征衣。叹缁尘满眼，无处认芳菲。隔巷遥传，迎门一笑，还似阆苑初移。展方絮、新声自谱，赏心事、饧白粥香时。枚馆清愁，蠡湖归梦，此意谁知。曾是曲江开好，甚珍丛折取，怨别琼枝。斐几藏春，银瓶寄艳，深护金屋娇姿。算犹胜、封姨暗剪，掩红泪、轻逐燕莺飞。旧日名园倚处，莫寄相思。
一落索
作者：周之琦
朝代：清

山色空濛初过雨。画船几许。倚栏人影不分明，两桨掠、柔波去。回首六桥烟树。依依日暮。更教谁与觅词仙，荡一点、春心处。
丁香结·双柏堂偶述，用周美成韵
作者：周之琦
朝代：清

屋角烟疏，井阑人寂，纤影月娥低陨。叹流光轻迅。玩素景、路指苔阶蓊润。倦怀曾见否，新寒试、袖薄更忍。天涯凝想，粉泪定逐炉香飘尽。秋引。正暗叶吟商，梦觉南云雁阵。钿尺闲抛，纹衾静倚，一灯初晕。凭寄归羽停息，送喜笺盈寸。联萸屏清咏，犹及霜红未损。
丁香结·灯花和衎石
作者：周之琦
朝代：清

窥幕蛾轻，缀窗萤小，烟影玉荷低衬。是几番风信。恰唤起、细朵盈盈红晕。似华还似萼，妆台倚、笑靥未稳。无端三点，两点惯向绡帏偷印。芳讯。比钿盒占丝，料得欢期渐近。借暖根扶，含津蒂著，暗牵方寸。良夜鸳枕睡觉，絮语空传恨。凭钗虫飞去，说与春来瘦损。
三姝媚
作者：周之琦
朝代：清

交枝红在眼。荡廉波香深，镜澜痕浅。费尽春工，占胜游惟许，等闲莺燕。步屧廊回，盈退粉、蛛丝偷罥。小影竛竮，冷到梨云，便成秋苑。容易题襟催散。又酒逐花迷，梦将天远。系马垂杨，但翠眉还识，旧时人面。暗数韶华，空笑我、樱桃三见。胜有盈盈胡蝶，西窗弄晚。
三姝媚·己卯中秋
作者：周之琦
朝代：清

澄辉看渐展。数圆期禁他，绛霄人盼。盼到良宵，又露华啼湿，一规珠汗。镜彩分明，忆路隔、银桥曾见。竟夕相思，青嶂魂迷，玉楼吟倦。何处霓裳歌按。但药杵声停，粉奁妆换。困倚天香，赋旧情争被，晓风吹断。破斧谁携，空暗结、吴郎秋怨。望里山河小影，轮孤梦短。
三姝媚·樱桃
作者：周之琦
朝代：清

垂檐红半亸。渐饧箫吹残，荼蘼开过。乍启唇朱，趁小腰蛮舞，玉颜初破。禁苑偷衔，怜蘸羽、莺黄微涴。记忆妆楼，闲折娇春，粉香千朵。还对珍丛婀娜。问露液承盘，为谁轻堕。翠笼分携，送锦鞍归去，闷拈珠颗。寄远年年，将恨与、鲛绡俱裹。怕说杯停婪尾，繁阴梦锁。
三姝媚·马湘兰眉子砚为程春海同年赋
作者：周之琦
朝代：清

蟾蜍清泪洒。晕脂痕犹新，粉光初砑。翠斫妆楼，比石桥新月，自矜声价。斗叶闲情，偕象管、鸾笺消夜。悄灸红丝，沈水浓薰，枣花帘下。仿佛冰姿妍雅。恰手撚兰枝，练裙歌罢。槿艳无多，问坠鞭人去，秀蛾谁画。往事含颦，随梦影、铜台飘瓦。认取南都遗迹，青溪恨惹。
丑奴儿慢·九月十九日望都县城外旧事
作者：周之琦
朝代：清

轻尘倦马，酒醒今宵何处。最愁说琼箫、花外半壁储胥。恨入初程，剑歌声悄壮心孤。围棋乘兴，迟回命屐，一著先输。鼓吹未闲，凄凉官烛，憔悴军符。更谁向、平原飞骑，笑挽雕弧。废垒秋笳，怨吟曾到帐中无。伤心休问，辽空唳鹤，残月鸣狐。
东风第一枝·十二月廿一日立春，时快雪三日矣
作者：周之琦
朝代：清

帖剪宜春，诗吟饯腊，重阴偏滞檐角。篆烟企鸭仍含，艳情翠禽未觉。韶华唤醒，似梦里、东君曾约。甚晓来、赏柳评花，还是冻云迷著。风乍起、彩幡易落。寒更峭、麝篝漫却。俊游拟拂银鞯，倩魂尚偎绣幕。天边絮粉，且休问、阳梢红萼。待画鼓、敲出双声，听取试灯妆阁。
东风第一枝·辛己人日，斋宿翰苑，烛花璨然。为拈此解
作者：周之琦
朝代：清

眼缬迷烟，唇朱缀蜡，依稀光透帘幕。乍疑锦羽衔来，未许绀纱障却。娇春稚蕊，有归院、金莲人约。向夜阑、小簇疏红，怡认半簪梅萼。试照影、一枝暗托。待破冷、数椒尚弱。任他芳信天街，二十四番唤觉。阳和未准，但背倚、银屏斜角。尽化作、粉翅双蛾，飞趁玉堂铃索。
临江仙
作者：周之琦
朝代：清

一架藤阴留不得，珠巢无处寻踪。绣衣著了抗尘容。向来殊落落，此别转匆匆。十载长安多胜侣，频番酒绿灯红。而今心事更谁同。秋怀纨扇月，春梦玉柯风。
临江仙慢
作者：周之琦
朝代：清

漱石枕流计，湖光绿处，山翠浓时。庾尘外、从教静掩柴扉。幽栖。为门前柳，篱边菊，赋得归期。江南路，仅莼鲈劝客，竹马牵衣。还思。探梅旧崦，终胜东阁追随。便寻常、猿鹤料也忘机。相携。话鄂君被，湘娥瑟，怨抑谁知。孤山去，且春阴就梦，冷语寻诗。
二郎神·以亡室所礼水月大全像施圣因寺
作者：周之琦
朝代：清

绀纱幔卷，尚拂面、穗烟轻飏。记锦轴薰香，圆仪窥粉，不许蛛丝罥网。丈室天花成何事，但做尽、人间惆怅。怜玉骨渐消，金经犹诵，雪衣空葬。凝想。西湖去后，月轮无恙。问幻劫匆匆，相思铅水，可似铜仙露掌。夕磬听残，晓钟敲罢，谁见妙莲曾放。霜镜展、剩有凌波翠履，夜深来往。
二郎神·晚泊吴江，风景清旷，灯下漫填此阕，却寄吴、董、贺三同年
作者：周之琦
朝代：清

乱鸦送日，傍暮霭、片帆初卸。正小阁衔杯，纹窗剪烛，好句云笺共写。暗里吴波催人去，早梦落、松陵桥下。怜酒晕未消，吟边犹记，夜阑情话。潇洒。枫江骋望，水天如画。认素袜明珰、词仙游处，还见秋容澹雅。葭浦烟凉，蓼汀风细，娥月渐窥篷罅。凭过雁、为说寒山此际，晚钟敲罢。
倒犯·中元
作者：周之琦
朝代：清

漏点、听岩城渐移，翠林烟袅。香花缥缈。圆铃唱、梦魂惊觉。瑶台上步、秋影绡衣归来好。叹鹫岭尖风，月冷空相照。馔伊蒲、几人到。箫鼓画船，黯黯湖堤，回肠还自绕。路转背雉堞，兔华落，羊灯悄。念宋玉、愁多少。待殷勤、题笺传远道。奈旧约参差，一夜兰盆倒。纸钱飞去了。
倦寻芳·渡汨罗
作者：周之琦
朝代：清
体裁：词

佩兰怨曲，啼竹潸痕，魂断何许。吊古人来，还是冻云愁聚。倦雁稀迎前度客，昏鸦冷寄谁家树。数归程，但梨花梦隔，扣舷空阻。念几日、湘南留滞，窗暝栖烟，灯暗吹絮。望眼冥迷，不到夕阳红处。拂槛徒夸群玉见，推篷忍看飞琼舞。倚新词，待催将、棹歌声去。
倦寻芳·渡汨罗
作者：周之琦
朝代：清
体裁：词

素波箭激，新涨奁平，舟舣烟浦。道左残碑，题字不堪重抚。寂寂江天如梦寐，悠悠湘水无今古。悼贞魂，但怀沙事往，九歌悽苦。忆泽畔、行吟憔悴，渔父难招，詹尹空诉。怨偶椒兰，争念美人迟暮。鱼腹长怜埋恨日，蛾眉岂有容身处。近端阳，听迎神、数声箫鼓。
倦寻芳·渡汨罗
作者：周之琦
朝代：清

素波箭激，新涨奁平，舟舣烟浦。道左残碑，题字不堪重抚。寂寂江天如梦寐，悠悠湘水无今古。悼贞魂，但怀沙事往，九歌悽苦。忆泽畔、行吟憔悴，渔父难招，詹尹空诉。怨偶椒兰，争念美人迟暮。鱼腹长怜埋恨日，蛾眉岂有容身处。近端阳，听迎神、数声箫鼓。佩兰怨曲，啼竹潸痕，魂断何许。吊古人来，还是冻云愁聚。倦雁稀迎前度客，昏鸦冷寄谁家树。数归程，但梨花梦隔，扣舷空阻。念几日、湘南留滞，窗暝栖烟，灯暗吹絮。望眼冥迷，不到夕阳红处。拂槛徒夸群玉见，推篷忍看飞琼舞。倚新词，待催将、棹歌声去。
催雪
作者：周之琦
朝代：清

帘罨重阴，灯晕半花，密坐贪依屏背。语冷宦心情，竹深门闭。客似寒鸦瘦影，惯倦羽、相偎银云底。琴边试问，清宵款语，冶游知未。燕市。十年矣。是几度分襟，几番搴袂。又朔雪，关山岁华如此。尽觅红螺换酒，酿不到、鳞鳞鸳鸯水。料只有、藤角吟笺，犹认月波题字。
六丑·早春晴暖，落灯后风雪凄然，藤蔓欺寒，花事殊寂寂也
作者：周之琦
朝代：清

唤幽禽梦醒，问急响、花铃谁掣。试晴扇香，香心如倦蝶。弱翅犹怯。暗想西园事，镜中孤影，叹好春难折。凄风夜半吹还彻。细糁游尘，斜迎舞雪。长条冻添冰缬，又因循错过，灯市佳节。寒宵情切，按清歌乍关。待向朱栏底，寻步屧。而今怕理吟箧，任红迟露萼，绿抛烟荚。探芳景、俊游空说。都则把、艳冶年光付与，恨眉啼睫。金觞御，己是愁结。那更堪、听取银云外，孀娥吊月。
减字木兰花·凉棚
作者：周之琦
朝代：清

杉竿几柱。细篾疏筠相绾住。小簟微凉。不许西楼到夕阳。轻阴夏五。底事梅炎偏易雨。雨亦堪听。画舫江南忆此声。
剔银灯·磁州数十里间，清流夹道，蒲稻弥望，北辕所仅见也
作者：周之琦
朝代：清

一路缁尘恼客。恰有磁州今日。滑笏圆波，回环浅渌，仿佛旧游曾历。劳劳行役。只此处、烦襟消得。芳草谁家兰泽。想像渔庄鸥国。柳影缘堤，菰香吹水，点出倪迂小笔。轻舟倘觅，胜吟倚、一鞭秋色。
十六字令
作者：周之琦
朝代：清

天。多事蟾钩要上弦。从何缺，只为有团栾。
十六字令
作者：周之琦
朝代：清

天。惯把情缘作幻缘。无人会，生死苦缠绵。
十六字令
作者：周之琦
朝代：清

天。毕竟无情只自圆。谁传语，花月要相怜。
十拍子·重过湖上
作者：周之琦
朝代：清

缺月闲寻昨梦，圆波错认吾乡。万点沤珠参佛果，一瞬天花作道场。清钟声未忘。锦鹢浮生忍托，哀蝉冷句重商。见说残秋如过客，从此高楼傍夕阳。归人归路长。
千秋岁引
作者：周之琦
朝代：清

玉冷空枝，香残褪萼。尺素缄情隔天角。西楼未忘掩扇语，东郊枉负湔裙约。画堂春，绿窗月，尽抛却。依旧写愁银翰弱。依旧忍寒罗衾薄。锦瑟尘弦恨谁托。青陵怨长纵化蝶，丹山梦远无归鹤。任悠悠，小栏外，杨花落。
南乡子
作者：周之琦
朝代：清

孤影又南翔。岁晏何心问稻粱。卵色天低秋水阔，茫茫。忍说他乡胜故乡。灯火记书窗。锦样修翎正著行。三十五年才一梦，凄凉。却向襄阳话洛阳。
南乡子·和小云立秋之作
作者：周之琦
朝代：清

扇影尚依依。秋到梧桐第几枝。天上西风凭问讯，来迟。且为清阴立少时。筠管强裁诗。可有微凉入鬓丝。昨日情怀今夕梦，寻思。闷里闲中各自知。
南乡子·宜子孙洗
作者：周之琦
朝代：清

壁月巧摹形。土晕铜花别漾青。砚北何人频拂拭，轻轻。涤尽霜毫句未成。小篆认分明。芳草宜男偶将名。一例螽斯闻好语，盈盈。水拍银盘弄化生。
南楼令·归次寿阳驿，霜气寒甚
作者：周之琦
朝代：清

候馆闭残釭。凄凄夜已霜。拥青绫、一昔云凉。多事西风吹恨去，随冷月、度回廊。秋梦恼疏狂。征衣惜旧香。有闲心、休著思量。憔悴银屏山几叠，浑不耐、漏声长。
卜算子·题画：王孟端高梧竹石
作者：周之琦
朝代：清

白石藓纹滋，绿竹烟痕净。何似崇冈百尺梧，一碧凝秋影。认是雅琴材，古调无人省。尽有高枝待凤皇，恻恻天风冷。
卜算子慢·画帘微雨，追往悼今，率成此解，时咸丰丁巳仲秋六日也
作者：周之琦
朝代：清

庭阴坠叶，楼外断鸿，振触武林前事。七载离鸾，梦冷蕙炉烟细。凝睇，枉思量月没教星替。奈过眼韶华，一瞬依然春到蓝尾。草草人间世。叹两度伤心，百年弹指。倚瑟双声，信杳碧城十二。愁悴。掩孤嚬、闲写银笺字。待唤取、仙山翠羽，怕深情难寄。
双双燕·咏燕
作者：周之琦
朝代：清

柳塘杏苑，认当日轻盈，汉宫姝丽。斜风一剪，弄影爱寻罗绮。久住芹泥旧垒，又贪说、乌衣门第。终朝絮语呢喃，那识投怀深意。前事。吾庐曾寄。待小院开帘，更将春至。翩翩何许，惯向玉楼凝睇。王谢雕梁任倚，但秋社、光阴能几。从他锦字传笺，空惹故人清泪。
唐多令·垂虹舟夜
作者：周之琦
朝代：清

汀柳晚萧萧。烟波十四桥。溯西风、一叶舟摇。秋意也如人意苦，浑瘦尽、玉虹腰。泪点黦冰绡。香心冷翠翘。怨芳魂、楚些难招。长簟竟床灯烬落，谁念我，可怜宵。
喜迁莺 其一 红梅
作者：周之琦
朝代：清

罗浮仙侣，也闲趁好春，脂痕匀注。艳魄还丹，冰肌晕酒，依约绛唇初吐。翠禽为谁啼醒，却向朱门留住。问名字，记吹箫低唱，松陵前度。偷觑。窗外影，嵰雪万重，梦冷来时路。倚竹新妆，巡檐浅笑，不管缟衣人妒。十分出尘香韵，一例凡花输与。拟标格，算人间只有，秦郎词句。
喜迁莺 其三 红袖添香夜读图，为王蓉洲孝廉题蓉洲余僚婿，今皆作玉溪生久矣
作者：周之琦
朝代：清

兰釭红绽。更偎倚画中，春风人面。钗影横窗，书声出屋，恰和小莺低啭。篆纹蕙炉轻袅，冶思梨云相乱。可人语，问芸编何似，柔乡堪恋。眉案。还记取，箫凤谢庭，一例神仙眷。好梦难留，潸痕宛在，憔悴玉京重见。绛河旧情空溯，珠树才名争羡。称心事，待浓薰秘省，宫袍催换。
喜迁莺 其二 同人小集螺墩，花事已过矣，赋此以续李重光恨来迟曲
作者：周之琦
朝代：清

晴烟吹絮，对嘉树秀筠，栏干闲拊。屐齿香痕，裙腰草色，多事晓莺争诉。好花倩魂空往，佳约芳期终阻。凤弦曲，但临觞休按，红盐新谱。南浦。离恨远，清浅半湾，不是仙源路。流水三生，碧云千里，锦字懒传幽素。黯然一江风浪，归棹还催人去。楚天暝，想轻寒已到，驯鸥眠处。
喜迁莺 其五 三官廊海棠，高花簇锦，阴如槐幄，或言是当阳董文恭师手植
作者：周之琦
朝代：清

春情寥寞。又缓款信风，吹开仙萼。柳外鞭摇，城隅路转，闲赴紫绵芳约。宿酲太真初醒，悄倚瑶台珠箔。泥人处，弄娇姿还胜，翻阶红药。犀杓。休更举，重溯梦华，酒味浑忘却。一日欢游，百年遗恨，谁会此时哀乐。旧山富春空冷，馀荫香林犹托。便归好，怕西州清泪，弹将花落。
喜迁莺 其四 陶凫芗同年为觅教场胡同宅丁香二株可爱，急欲移居而不得，赋此解嘲
作者：周之琦
朝代：清

频番胥宇。似春燕乍来，偷窥帘户。萍梗孤踪，兰言一诺，刚被玳梁留住。广庭十弓犹欠，琼萼双身先睹。胜情引，小书堂怡在，花阴深处。空误。前度客，三匝故枝，欲去仍回顾。事逐烟凉，人如舟系，偏托石尤风阻。几时素尘闲扫，著我琴尊容与。粉香里，试清吟好约，柴桑仙侣。
喜迁莺·全州迤南古松夹道，连属百余里，苍云满天，元鹤欲下，此行为不负矣
作者：周之琦
朝代：清

漓江行近。讶凉伞万重，阴连无尽。黛色浮空，樛枝拂地，幽赏驿程徐引。悄然翠烟霏处，乍觉尘襟清润。晚风峭，恍鸾吟吹下，瑶天笙韵。曾问。来雁否，衡岳片云，不许南飞趁。何意征人，身轻一羽，却向玉簪留印。望中五钗承盖，定有仙灵栖稳。上元字，但眠蚕谁寄，悠悠芳讯。
喜迁莺·崇效寺看牡丹，时余外转西川，脂车有日矣
作者：周之琦
朝代：清

只园春霁，借春艳酿成，天然罗绮。铃语微闻，衣香初染，几度竹房联袂。瑞蝉又兼金蝶，一样新来梳洗。话京洛、任寻芳年少，胭脂留醉。凝睇。经院悄，疏箔翠油，谁与相料理。花雨轻沾，珠林低护，还是玉栏愁倚。靓妆汉宫空赏，归梦瑶台仍寄。露华冷，赠东风但有，相思红泪。
喜迁莺·珠巢街新居，古藤交枝，冷翠欲滴，词以赏之。余在都门，凡四移居矣
作者：周之琦
朝代：清

六街尘外，唤蜡屐问春，春应还待。娥月迎门，娟枝窥户，吟破一庭苍霭。簟纹乍移苔点，栏角斜牵萝带。寄情处，倚新声多幸，莺邻堪买。空怪。槐苍里，灯晕梦回，早是圆阴改。客与琴孤，家如舟泛，秋影几丝同载。试将冻蜂催醒，有约浓花须再。倦游宴，念双藤旧侣，题襟谁在。
喜迁莺·红梅
作者：周之琦
朝代：清

罗浮仙侣，也闲趁好春，脂痕匀注。艳魄还丹，冰肌晕酒，依约绛唇初吐。翠禽为谁啼醒，却向朱门留住。问名字，记吹箫低唱，松陵前度。偷觑。窗外影，嵰雪万重，梦冷来时路。倚竹新妆，巡檐浅笑，不管缟衣人妒。十分出尘香韵，一例凡花输与。拟标格，算人间只有，秦郎词句。晴烟吹絮，对嘉树秀筠，栏干闲拊。屐齿香痕，裙腰草色，多事晓莺争诉。好花倩魂空往，佳约芳期终阻。凤弦曲，但临觞休按，红盐新谱。南浦。离恨远，清浅半湾，不是仙源路。流水三生，碧云千里，锦字懒传幽素。黯然一江风浪，归棹还催人去。楚天暝，想轻寒已到，驯鸥眠处。兰釭红绽。更偎倚画中，春风人面。钗影横窗，书声出屋，恰和小莺低啭。篆纹蕙炉轻袅，冶思梨云相乱。可人语，问芸编何似，柔乡堪恋。眉案。还记取，箫凤谢庭，一例神仙眷。好梦难留，潸痕宛在，憔悴玉京重见。绛河旧情空溯，珠树才名争羡。称心事，待浓薰秘省，宫袍催换。频番胥宇。似春燕乍来，偷窥帘户。萍梗孤踪，兰言一诺，刚被玳梁留住。广庭十弓犹欠，琼萼双身先睹。胜情引，小书堂怡在，花阴深处。空误。前度客，三匝故枝，欲去仍回顾。事逐烟凉，人如舟系，偏托石尤风阻。几时素尘闲扫，著我琴尊容与。粉香里，试清吟好约，柴桑仙侣。春情寥寞。又缓款信风，吹开仙萼。柳外鞭摇，城隅路转，闲赴紫绵芳约。宿酲太真初醒，悄倚瑶台珠箔。泥人处，弄娇姿还胜，翻阶红药。犀杓。休更举，重溯梦华，酒味浑忘却。一日欢游，百年遗恨，谁会此时哀乐。旧山富春空冷，馀荫香林犹托。便归好，怕西州清泪，弹将花落。
喜迁莺·过米市胡同作
作者：周之琦
朝代：清

翻阶红药。尚作意弄晴，雕栏西角。金谷春迷，芜城天远，都把俊游抛却。闷思去年花发，愁惹今年花落。燕飞尽，问悠悠何处，桥边朱雀。疏箔还更启，闲拂暗尘，梦短凭谁觉。蜡泪黏萤，衣香化蝶，不记那回行乐。旧欢断魂人往，新侣探芳人约。赏心事，又从头听取，柔奴弦索。
喜迁莺令
作者：周之琦
朝代：清

梦缠绵，魂怨抑。前事漫思量。朱楼高处见垂杨。那信是他乡。莺自怜，花自惜。此意甚人知得。缕金鸂鵣绣罗襦。曾有泪痕无。
喜迁莺令
作者：周之琦
朝代：清

绿飞绵，红退萼。芳景故凄迷。不堪花信到将离。刚是断肠时。金雁筝，钿雀扇。争似旧时曾见。情丝牵断梦魂中。枉自费东风。
四字令
作者：周之琦
朝代：清

吟香绮栊。传诗翠筒。玉梅才识春容。酿春光未浓。虹梁半空。鱼波万重。旧时月色相逢。话家山梦中。
声声慢
作者：周之琦
朝代：清

汀蒲换色，岸柳欺寒，征帆又落吴阊。偻指萍踪，西泠草草三霜。翩然梦回半枕，把欢游、付与斜阳。紫霄远、想霓裳咏罢，月斧携将。几度伤怀旧雨，况邻人怨笛，吹冷钱江。两地离愁，知他仙佩何方。蓉城倩谁寄语，道尘寰、有客相望。雁去也，秣陵书、一例断肠。香残镂管，泪浥琼笺，无端梦醒槐柯。少别千年，匆匆岁月飞梭。柳丝断魂在否，漫凄凉、拥鼻吟哦。凝望久，只栏干天际，遥隔云波。忆昔东华游倦，几留欢绛蜡，买醉红螺。恨入骚辞，依然兰畹愁多。而今玉楼赋就，比人间哀乐如何。子夜曲，但挥弦、弹作怨歌。
声声慢 其二 偶检旧簏，得刘芙初词笺有云"更天际阑干，断无人处，撩上几丝柳"为之参叹
作者：周之琦
朝代：清

香残镂管，泪浥琼笺，无端梦醒槐柯。少别千年，匆匆岁月飞梭。柳丝断魂在否，漫凄凉、拥鼻吟哦。凝望久，只栏干天际，遥隔云波。忆昔东华游倦，几留欢绛蜡，买醉红螺。恨入骚辞，依然兰畹愁多。而今玉楼赋就，比人间哀乐如何。子夜曲，但挥弦、弹作怨歌。
声声慢·偕邵季若自窑台步至江亭，菰蒲肃肃，殊有濠濮间意
作者：周之琦
朝代：清

钩藤碍屐，带草牵衣，循途恰转回塘。镜曲幽寻，疏磬渐引云房。翛然半郊半郭，浣尘缨、惯咏沧浪。听醉语，只山僧一笑，识我清狂。回首前游几日，又西风吹换，石冷苔荒。倦柳依依，犹恋澹薄秋光。沙鸥漫留后约，怕重来、老却斜阳。归未得，但凭高、远睨旧乡。
声声慢·其一
作者：周之琦
朝代：清

汀蒲换色，岸柳欺寒，征帆又落吴阊。偻指萍踪，西泠草草三霜。翩然梦回半枕，把欢游、付与斜阳。紫霄远、想霓裳咏罢，月斧携将。几度伤怀旧雨，况邻人怨笛，吹冷钱江。两地离愁，知他仙佩何方。蓉城倩谁寄语，道尘寰、有客相望。雁去也，秣陵书、一例断肠。
声声慢·晨起踏雪诣向亭
作者：周之琦
朝代：清

街长帽侧，径滑筇扶，斜风乍见飞绵。款竹门深，还更一笑相看。朝来玉楼冻合，怪尖叉、瘦耸吟肩。闲趣好，但尘襟泥酒，醉墨涂笺。容易烟云过也，甚鸿泥爪印，倦旅依然。冷落诗囊，谁念岁晚长安。冰霜待寻伴侣，只孤琴消得清寒。似梦里，又梅花、开了故山。
声声慢·风雨通宵，篱菊损败，感叹成咏
作者：周之琦
朝代：清

亭亭素艳，恻恻孤芳，禁他风雨摧残。老圃秋容，争信晚节艰难。东篱惯招旧隐，记金英、簪鬓曾看。寻步屧，甚啼螀坏壁，怨语更阑。还是题糕人在，奈子安序冷，元亮吟悭。梦远湘皋，谁念楚些哀弹。重阴望中未解，寄清愁、何处南山。松径里，愿香心、同保岁寒。
夏初临·雨行蒲州道中有忆
作者：周之琦
朝代：清

润裛鞭丝，冷侵衣袂，条山吹雨冥冥。才过梅黄，千林点滴秋声。客怀已是凄清。况征途、流潦纵横。风陵回首，莲峰翠鬟，犹隐云屏。飞蓬自去，倚竹仍留，小窗絮语，灯火青荧。荷花桂子，人间何处西泠。短堠长亭。数邮奁、听彻兰更。泪痕凝。钱江到时，看取吴绫。
多丽·八月十三日新关道中
作者：周之琦
朝代：清

古钱唐，翻成此日凄凉。薤歌中、灰飞纸蝶，褊褼吹上牙樯。峭帆风、迎来柳，离筵语、递入椒浆。绿蜡凝愁，素帷搴怨，更无人影到船窗。叹吾谷、旧山云树，归计苦参商。经行过、女坟湖水，泪洒吴阊。问从今、关河万里，可堪重著思量。鲍家诗、繁台夜雨，江淹恨、岭峤秋霜。西去啼乌，南征哀雁，断魂容易便分行。愿留取、镜盟钗约，心字各焚香。尘缘了，与君携手，片月金梁。
夜半乐·夜趋剑阁，中途大雷雨侵，晨始抵宿处
作者：周之琦
朝代：清

暮天畏景将下，轻阴城郭，催唤雕鞍去。到万笏尖峰，晚凉佳处。坏云渐展，狂飙骤发，片时丹嶂冥迷，绛河倾注。更迎面、砰轰震雷鼓。卧想今夕，犯险虚劳，快心终阻。行不得、空惭鹧鸪语。耐炎曦、休恨汗湿齐纨缕。还偻指、几日消烦暑。邵平瓜买青门路。
夜半乐·夜趋剑阁，中途大雷雨侵，晨始抵宿处
作者：周之琦
朝代：清

暮天畏景将下，轻阴城郭，催唤雕鞍去。到万笏尖峰，晚凉佳处。坏云渐展，狂飙骤发，片时丹嶂冥迷，绛河倾注。更迎面、砰轰震雷鼓。闇中磴道曲折，蚁磨惊旋，马蹄愁误。怕小小、篮舆山灵留住。乱流趋壑，崩厓转石，一肩稳载吟魂，等闲偷度。哓钟外、羊肠忍回顾。卧想今夕，犯险虚劳，快心终阻。行不得、空惭鹧鸪语。耐炎曦、休恨汗湿齐纨缕。还偻指、几日消烦暑。邵平瓜买青门路。
夜合花·蔼人有看花之约，余乘风便已解维矣
作者：周之琦
朝代：清

洛水明珠，巫峰仙佩，未如越网千丝。绿悭顾曲，输君暖玉偷携。青缆解，画船移。怪津亭、折柬来迟。向虹桥去，箫吹夜月，谁唱新词。西湖西子归时。长记缃裙染翰，罗帕题诗。吟香试茗，依然闷倚空卮。红袖冷，翠眉低。甚好风、偏妒芳期。倩卢家燕，闲将此恨，说与教知。
夜游宫·偕董琴南、费新桥两同年泛舟西湖，时琴南赴云南任，新桥亦将入都
作者：周之琦
朝代：清

一棹停云乍合。况胜赏、韶春时节。有约逋梅须共折。鹤巢边，冷清清，千片雪。绿醑兰言接。胜尺素、遥传天末。去燕来鸿休怅别。指心期，但相看，湖上月。
大酺·舆行蕲黄山中，纡回深秀，大似蜀道风景，江楚少陆行者，特为拈此
作者：周之琦
朝代：清

又玉沙清，瑶林映佳景，欣逢山驿。行行青不断，讶修眉天际，黛痕如拭。栈阁曾经，巫峰恍遇，应有幽禽相识。萍踪依然在，但愁拈客鬓，岁华非昔。况吟屐重寻，宋贤芳躅倍添凄恻。鸡鸣还暗惜。最惆怅、烟缕词人笔。尽殿上、新歌传唱，谏疏长留，总销沉、茂陵宣室。异代襟情，
天仙子
作者：周之琦
朝代：清

屋角红蕉花未吐。南风吹过飞鸾去。桄榔阴里重行行，山枣路。黄沙渡。莫信泽家烟外语。冻雨宵分声不定。湘源涨起波千顷。扁舟泛泛水中凫，斜又整。乌竿影。直过零陵人未醒。一曲浯溪凉翠滴。维舟更访前贤宅。窊尊石镜尽留连，休去觅。涪翁笔。点点云根苍藓积。前岁南行冬日好。望衡九面清湘绕。轻舟下濑又今年，烟浪渺。麻阳小。七十二峰如过鸟。怪底朝来墙燕喜。盈川相遇盈盈水。一瓯茶罢便分携，情未已。行还止。终胜天涯书一纸。渌口逆流流渐涩。水车车水无涓滴。一车才过一车来，沙岸逼。风轮激。跬步萍川天样隔。
天仙子·其一
作者：周之琦
朝代：清

屋角红蕉花未吐。南风吹过飞鸾去。桄榔阴里重行行，山枣路。黄沙渡。莫信泽家烟外语。
天仙子·其三
作者：周之琦
朝代：清

一曲浯溪凉翠滴。维舟更访前贤宅。窊尊石镜尽留连，休去觅。涪翁笔。点点云根苍藓积。
天仙子·其二
作者：周之琦
朝代：清

冻雨宵分声不定。湘源涨起波千顷。扁舟泛泛水中凫，斜又整。乌竿影。直过零陵人未醒。
天仙子·其五
作者：周之琦
朝代：清

怪底朝来墙燕喜。盈川相遇盈盈水。一瓯茶罢便分携，情未已。行还止。终胜天涯书一纸。
天仙子·其六
作者：周之琦
朝代：清

渌口逆流流渐涩。水车车水无涓滴。一车才过一车来，沙岸逼。风轮激。跬步萍川天样隔。
天仙子·其四
作者：周之琦
朝代：清

前岁南行冬日好。望衡九面清湘绕。轻舟下濑又今年，烟浪渺。麻阳小。七十二峰如过鸟。
天香
作者：周之琦
朝代：清

衰柳攲烟，虚堂面郭，微波照影清泚。路隔平沙，门横浅渌，大好寄鸥闲地。参差雉堞，送暝色、凉生襟袂。只少西山拄笏，分他绛霄云气。餐霞胜游漫拟。但招携、玉珂兰契。一榻六街尘外，簟纹如水。商略庭阴半亩，要秀竹、疏槐翠相倚。待约明年，春禽唤起。
天香·水仙花
作者：周之琦
朝代：清

水艳吟香，花情眷梦，湘皋记共游冶。盏侧涂金，簪横削玉，雾带碧痕低亚。通词试托，问甚日、仙魂初化。翠羽明珠不见，依然冷云凝夜。银釭旧愁自写。倚冰奁、薄寒吹麝。一掬茜窗清泪，粉妆慵卸。还恐春风唤起，又暗忆、扁舟古祠下。素袜无声，凌波去也。
天香·留候祠在紫柏山下，泉皆穿地而出，盘花旋竹，泠泠有声，秦栈中佳境也
作者：周之琦
朝代：清

石罅跳珠，墙阴漱玉，虚堂半枕湍濑。倦客栖迟，征途热恼，顿觉凉生襟带。螺鬟秀倚，想上有、餐霞人在。几阵天风细响，吹将凤笙仙籁。留封旧游未改。寄冥鸿、渺然尘外。来往赤松栖处，片云无碍。好约他年借榻。待尽启、轩窗面苍霭。万叠烟岚，芝英试采。
太常引
作者：周之琦
朝代：清

尘沙拂面阻清游。长日下帘钩。谁倚钿箜篌。尽弹出、新愁旧愁。朋尊冷落，诗怀潦倒，排闷强登楼。风柳一枝秋，认当日、烟花汴州。
女冠子
作者：周之琦
朝代：清

蜺旌珠箔。咫尺五云楼阁。望参差。蓬岛千龄药，华阳十赉辞。传情金带枕，倚醉玉交卮。不是鹦哥语，有谁知。
好事近
作者：周之琦
朝代：清

一榻寄吟身，燕子频窥帘隙。欲问南村花柳，恨孤筇无力。等闲窗外雨疏疏，幽径藓痕湿。忍对浓春烟景，说西风消息。
好事近
作者：周之琦
朝代：清

冷落七陵烟，秋在玉津园侧。三载金梁月底，住天涯羁客。侯家冈树望中迷，来去总衔恤。忍说潇潇风雨，作他乡寒食。招隐故人书，孤负锦笺盈箧。拈出中仙词句，但拥门黄叶。玉觞无味已多时，怀抱向谁说。惆怅燕莺声里，赋晓风残月。一棹柳园津，还拟汴堤游历。珍重陌头烟缕，付登楼人忆。秋花驿路尚多情，尘外似相识。错向凄红冷蕊，认春风颜色。
好事近 舆中杂书所见得四阕 其三
作者：周之琦
朝代：清
体裁：词

峻坂怯肩舆，引绠两行犹弱。几日牵船岸上，只蒲帆难著。一声碧月大堤头，旧梦定谁托。何似春风天半，挽秋千红索。
好事近 舆中杂书所见得四阕 其二
作者：周之琦
朝代：清
体裁：词

诗句夕阳山，扇底故人曾说。好是固关西去，看万山红叶。翠蛟潭上认题名，屐齿为君折。蓦地藓花浓处，出一双胡蝶。
好事近·其一
作者：周之琦
朝代：清

冷落七陵烟，秋在玉津园侧。三载金梁月底，住天涯羁客。侯家冈树望中迷，来去总衔恤。忍说潇潇风雨，作他乡寒食。
好事近·其三
作者：周之琦
朝代：清

一棹柳园津，还拟汴堤游历。珍重陌头烟缕，付登楼人忆。秋花驿路尚多情，尘外似相识。错向凄红冷蕊，认春风颜色。
好事近·其二
作者：周之琦
朝代：清

招隐故人书，孤负锦笺盈箧。拈出中仙词句，但拥门黄叶。玉觞无味已多时，怀抱向谁说。惆怅燕莺声里，赋晓风残月。
好事近·其四
作者：周之琦
朝代：清
体裁：词

引手摘星辰，云气扑衣如湿。前望翠屏无路，忽天门中辟。等闲鸡犬下方听，人住半山侧。行踏千家檐宇，看炊烟斜出。
好事近·纸鸢
作者：周之琦
朝代：清

片羽又青云，摇扬半天春色。莫羡儿童牵引，怕东风无力。微茫纤绠系虚空，远影定谁识。偏是绿杨烟外，有流莺窥得。
好事近·舆中杂书所见得四阕
作者：周之琦
朝代：清
体裁：词

杭苇岸才登，行入乱峰层碧。十里平沙浅渚，又渡头人立。笋将摇梦上轻舟，舟尾浪花湿。恰好乌篷小小，载一肩秋色。
好事近·舆中杂书所见得四阕
作者：周之琦
朝代：清

杭苇岸才登，行入乱峰层碧。十里平沙浅渚，又渡头人立。笋将摇梦上轻舟，舟尾浪花湿。恰好乌篷小小，载一肩秋色。诗句夕阳山，扇底故人曾说。好是固关西去，看万山红叶。翠蛟潭上认题名，屐齿为君折。蓦地藓花浓处，出一双胡蝶。峻坂怯肩舆，引绠两行犹弱。几日牵船岸上，只蒲帆难著。一声碧月大堤头，旧梦定谁托。何似春风天半，挽秋千红索。引手摘星辰，云气扑衣如湿。前望翠屏无路，忽天门中辟。等闲鸡犬下方听，人住半山侧。行踏千家檐宇，看炊烟斜出。
子夜歌
作者：周之琦
朝代：清

剡溪笺、一编行记。荏苒岁华重省。寄情处、南船北马，好句为谁题赠。山馆琴樽，河桥风月，那复伤萍梗。但相看、鸿爪馀痕，还是简书，周道寸心堪证。试偻指、天涯旧迹，几度雨昏烟暝。岷葛吴莼，蛮花郢雪，过影仍留影。尽含宫嚼徵，侵寻霜鬓吹冷。倦羽归飞，片帆催卸，才始吟魂定。按新声、小拍红牙，唤教梦醒。
定风波 其一 潜山驿寄答佟艾生方伯
作者：周之琦
朝代：清

飏鞭丝、几阵西风，人烟小市吹暝。古驿延秋，虚堂款客，暂得羁魂定。翠云深，玉沙净。恰好灊庐秀眉映。幽兴。负松乔旧约，携琴萝径。素襟漫整。任缁尘、黯澹残痕凝。向银笺，拂处寒香袖裛，岁晚心期订。倚清吟，背窗影。缥晕灯摇半花冷。还省。一声新雁、江南谁听。
定风波 其二 宿州行馆再得艾生书却寄
作者：周之琦
朝代：清

瘴云阴、卯饮杯停，骊歌柳岸催发。冷落孤踪，凄迷影事，梦杳庄生蝶。庾楼风，皖江楫。带水盈盈限秦越。情切。到而今翻羡，羁禽天末。翠笺半摺。向邮亭、两度音徽接。正相思，吟苦来鸿片羽，飘堕空廊叶。妙香凝，古欢结。洛诵兰言总心折。行箧。一编常对、澄怀秋月。
定风波·潜山驿寄答佟艾生方伯
作者：周之琦
朝代：清

飏鞭丝、几阵西风，人烟小市吹暝。古驿延秋，虚堂款客，暂得羁魂定。翠云深，玉沙净。恰好灊庐秀眉映。幽兴。负松乔旧约，携琴萝径。素襟漫整。任缁尘、黯澹残痕凝。向银笺，拂处寒香袖裛，岁晚心期订。倚清吟，背窗影。缥晕灯摇半花冷。还省。一声新雁、江南谁听。瘴云阴、卯饮杯停，骊歌柳岸催发。冷落孤踪，凄迷影事，梦杳庄生蝶。庾楼风，皖江楫。带水盈盈限秦越。情切。到而今翻羡，羁禽天末。翠笺半摺。向邮亭、两度音徽接。正相思，吟苦来鸿片羽，飘堕空廊叶。妙香凝，古欢结。洛诵兰言总心折。行箧。一编常对、澄怀秋月。
宴清都 其一 从弟耕腴俟我于管城，同行至许昌辞归里门，怃然有作
作者：周之琦
朝代：清

翠羽东风便。邮程隔，始知家近天远。看云念久，连床梦熟，快心重见。题襟怕说分襟，况旧隐、仍孤望眼。试问取、老圃闲花，横枝暗叶谁剪。匆匆半载京华，尘劳自省，羁思空乱。繁台夜月，隋堤细柳，一番春换。相携步屧吟眺，胜路逐、衡湘去雁。待长成、新种丹榴，归来未晚。
宴清都·从弟耕腴俟我于管城，同行至许昌辞归里门，怃然有作
作者：周之琦
朝代：清

翠羽东风便。邮程隔，始知家近天远。看云念久，连床梦熟，快心重见。题襟怕说分襟，况旧隐、仍孤望眼。试问取、老圃闲花，横枝暗叶谁剪。匆匆半载京华，尘劳自省，羁思空乱。繁台夜月，隋堤细柳，一番春换。相携步屧吟眺，胜路逐、衡湘去雁。待长成、新种丹榴，归来未晚。候馆騑骖驻。苔岑合、夜阑前事重数。晨星半落，闲云独往，乍欣萍聚。长安片月回看，奈过眼、徒惊迅羽。枉羡忆、紫陌吟身，年华驷隙空度。南来第一消魂，凄凉况指，江上鹦鹉。春晖寸草，秋风断梗，此情谁语。陵陬绛萼馀恨，更忍问、循陔旧处。但与君、剪烛同听，西窗暗雨。
宴清都·其二
作者：周之琦
朝代：清

候馆騑骖驻。苔岑合、夜阑前事重数。晨星半落，闲云独往，乍欣萍聚。长安片月回看，奈过眼、徒惊迅羽。枉羡忆、紫陌吟身，年华驷隙空度。南来第一消魂，凄凉况指，江上鹦鹉。春晖寸草，秋风断梗，此情谁语。陵陬绛萼馀恨，更忍问、循陔旧处。但与君、剪烛同听，西窗暗雨。
尉迟杯·何仙槎前辈席上作，仙槎大为击节，此醉语耳，不自知其辞之所以然
作者：周之琦
朝代：清

欢娱事。甚著眼都作凄凉字。无聊漫写云笺，那复前尘犹记。红牙妙谱。也尽许、歌喉按新制。又争知、凤牒重看，俊游空付流水。馀香醉拍征衫。怜刀剪、并州蟏网长系。冷落花名，人谁识珠，泪裹乌栏半纸。如今纵、天河倒泻。料难望、银钓墨晕洗。但从他、试语初莺，自寻墙外桃李。
山花子
作者：周之琦
朝代：清

闻说张星本在天。何因解佩向人间。长记维舟南浦望，月娟娟。短梦乍酣春枕畔，倩魂无定夜灯前。懊恨霓裳三十八，数华年。
巫山一段云·庚子秋仲廪延道中
作者：周之琦
朝代：清

野色侵衣袂，秋痕恼鬓丝。碧云无尽鸟飞迟。心事定谁知。忆别空馀梦，言归未有期。斜阳冉冉柳依依。长记出门时。
巫山一段云·西湖花神廊仅余塑像二侧倚败壁间，而神采奕奕如生，命僧移置楼下并纪以词
作者：周之琦
朝代：清

梦雨荒祠暗，秾华往事空。小楼珍重避西风。好与护芳容。春色应无价，情缘倘再逢。欲求粉本貌惊鸿。看取曲栏中。
庆春宫
作者：周之琦
朝代：清

瑶瑟春愁，铜盘铅泪，寸缄冷护残雪。冰缕方凝，尘封初启，玉簪小翠堪捻。袜罗归去，正回想、飞琼话别。相思天上，鹅管凄凉，为伊吹彻。汉皋佩杳谁怜。剪叶移根，几番悽绝。悄梦禁寒，微波写影，应是香心犹结。曲屏吟绕，怪诗屐、宵来渐折。仙魂凝盼，出水亭亭，半眉新月。
庆春宫·余将去杭，属安之弟率儿子送淑人柩归里前夕宿湖上作
作者：周之琦
朝代：清

虚阁留仙，孤檠衔梦，旧欢忍问槐柯。寥落羁魂，踟躇遥夜，半输初泛金波。未圆先缺，最愁见、亭亭素娥。残霞吹尽，南北高峰，依约双螺。秋衾信宿烟萝。已蜕吴蚕，犹恋修蛾。天际含颦，云中飞佩，更堪此日离歌。砌蛩吟苦，替人唤、樽前奈何。相怜无计，看取青衫，泣下谁多。
庆春宫·题仇实甫《汉宫春晓图卷》
作者：周之琦
朝代：清

野雉亡来，哀蝉吟后，汉宫别样春光。玉树周阿，金釭衔壁，粉云浮动花香。舞裙留住，趁殿角、西风未凉。班姬何许，空裂齐纨，掩袂情伤。繁华过眼沧桑。沙麓元城，妖谶难防。传诏纷驰，持弓栏入，做成文母祯祥。仲卿书奏，累长信、轻抛泪行。谁移炎祚，休说当时，祸水昭阳。
庆春时
作者：周之琦
朝代：清

早春帘户，良宵风月，懒近芳卮。凝珠蜡凤，衔花彩燕，长忆少年时。寒梅香信，窗外幽梦谁知。苔笺自倚，兰釭频剔，留待晓鸦啼。
庆清朝·晚登陶然亭寄怀衎石汴中
作者：周之琦
朝代：清

野水弯环，空烟澹薄，孤亭尚恋斜晖。游骢散后，幽寻尘外偏宜。暗想南湖雁影，翩然冲雪独吟时。萧闲境，冷怀高韵，襟抱谁知。今我瘦藤倦倚，对女墙西畔，隐约山眉。虚廊坠叶，从前爪印都迷。换尽芦湾细柳，一枝不借暝鸦栖。夷门路，闷拈新句，遥寄相思。